Leader of Government Business – BUDGET 2014 – SPEECH – The National Assembly of Seychelles\nHome » Press Releases » Leader of Government Business – BUDGET 2014 – SPEECH\nMsye Speaker, Minis, Manm Lasanble Nasyonal, Pep Seselwa bonzour.\nOzordi I le 13 Desanm, e dan ankor egzakteman 18 zour, nou pou ferm rido lo 2013, e komans en nouvo sapit ansanm pou vwar ki 2014 I annan pou ofer nou. Ant defi ek sikse ki 2013 in anmenn devan nou laport, ant boner ek maler, ant lafwa e dezespwar, ant progre ek regre, Msye Speaker, moman I la pou nou ansanm poz en kou, e fer en gran refleksyon lo kwa ki fer nou sa ki nou ete, e kote nou pe ale ansanm koman en pei. Si Bidze I en refleksyon nou performans ekonomik, akote sa, nou bezwen a tou pri regarde si sa performans ekonomik pe fer nou vin pli meyer – pli meyer koman bann endividi, pli meyer koman en nasyon, pli meyer koman en pep.\nMsye Speaker, ant bann sif e kalkilasyon ki lider lopozisyon in donn nou bomaten, ant bann plan e stratezi ki Minis Finans in anonse Mardi, ant bann Vizyon e lenspirasyon ki nou Prezidan in partaze, e ant bann reaksyon e kontribisyon pep Seselwa lo sa bidze, si nou koman en pep nou pa fer nou vin meyer, nou pou fouti. Sa I fer mwan mazin parol Vis Prezidan Danny Faure resaman, kot I ti dir “If we want to be fit for the future, we have to be healthy every day”. Avek sa an tet Msye Speaker, annou deside enn fwa pour tou, pour nou donn le meyer de nou menm, de nou zanfan, de nou zenn, de nou paran, de nou vyeyar. Annou swazir pou vin en nasyon ki akote son fabrik ekonomik, nou fabrik sosyal, moral, latitid, savwar viv, respe, tolerans I ganny reflekte dan lafason ki nou viv. Msye Speaker, tou analiz ki monn fer I fer mwan tonm lo konklizyon ki nou bezwen en revolisyon e sanzman mindset, en sanzman latitd, en sanzman fason fer, si nou vreman anvi bouz lo lot letap nou progre. Pei ek Gouvernman I kapab donn nou pli bon bidze, me si nou pa sekwe nou enpe Msye Speaker e annou fer en retour lo nou bann prensip lavi nou pa pou fer gran progre koman en nasyon. A son tou, mon kapab dir fermeman ki Parti Lepep in delivre e in gard son parol pour Lepep Seselwa. Nou’n gard nou parol, I tenm mon diskour ozordi, akoz mon fermeman krwar ki sa bidze, I rezilta sakrifis ansanm, e rekolt sa menm sakrifis.\nMsye Speaker – Lafors e rezilyans en nasyon I ganny definir par son abilite pou adapte avek sanzman. Tanzantan dan son listwar serten desizyon brav e difisil bezwen ganny fer. Zot pa neseserman popiler. Zot kapab kout vot e zot rezilta pa neseserman predir ki tou pou korek. Me sa bann desizyon I bezwen ganny fer konsansyezman, avek viger e stratezi byen kalkile. Sa I ganny fer pou byennet e lentere tou dimoun.\nMsye Speaker, sa ti parol Prezidan Michel detrwa semenn pase ler nou ti pe fer en revi 5 an reform ekonomik dan Sesel. Wi, I fer selman 5 an, depi ki Sesel ti deside pou fer sanzman e anmenn nou pei dan en nouvo direksyon. Ti en desizyon brav e enportan, me enn ki ti bezwen ganny fer si nou ti anvi en meyer lavenir pour nou pei, nou zanfan e nou pep. Ozordi, 5 an plitar, Minis pour Finans, I vin devan nou lasanble pou demann nou bann reprezantan lepep, nou pwenn vi, e nou sipor lo plan fiscal e bidzeter Gouvernman pour sa nouvo lannen ki pe vini. Sa bidze, plis ki 5 mil milyon roupi, I rezilta travay dir, sak zonm e fanm Seselwa. Larzan ki nou Gouvernman in kolekte atraver tax, e desizyon ki in fer pou redistribye li avek pep Seselwa. Msye Speaker, nou pwenn vi lo bidze, I pwenn vi sa pep kin met nou la, e nou sipor pou bidze I reflekte sipor Parti Lepep atraver son reprezantan e konfyans ki nou dimoun in fer nou pou fer bon desizyon lo zot par. Sa I rezon akoz Parti Mazoriter dan Lasanble Nasyonal pe al siport sa bidze ki devan nou, e les Gouvernman fonksyonn libreman dapre son plan e polisi kin in trase pour sa nouvo lannen. Apretou sa bidze, I enn kot nou vwar rezilta sakrifis ki noun fer ansanm, tou kourt. I en bidze ki bon pou Sesel ek Seselwa, alors nou sipor I total me pa san kosyon e konsey.\nTravay pankor fini\nMsye Speaker, Si ozordi nou kapab respir en pti pe an plis e nou pe ganny dir ki nou lo bon larout, sa I tou senpleman vedir ki sa Gouvernman opouvwar in fer bokou bon desizyon dan sa bann lannen ki’n pase; I vedir ki dan Lasanble parti mazoriter I kontinyelman siport bidze gouvernman pou li fer fonksyonnen pei, e sa I vedir ki lepep dan son mazorite in kontinyelman fer nou konfyans pou fer sa ki byen. San en lafors politik for a solid, Msye Speaker, Sesel ti pou’n fouti. Msye Speaker, se avek bokou konvisyon ki mon dir byen for, ki ni son SNP, ni son DP, ni son PDM ouswa okenn lezot politisyen pa pou zanmen kapab akonplir sa ki nou’n reisi fer pou nou pep. Parey Honorab Fideria I toultan fer nou mazinen isi dan sa Lasanble, sa se larealite, e sa se laverite.\nTravay dir Msye Speaker, ki’n mark lakle sikse nou reform, devret kontinyen mark bann lannen ki pe vini, la ki Sesel pou byento al rekomans pey son det eksteryer, rantre dan WTO, konplet son program reform, e kontinyen anmenn krwasans ekonomik dan pei. Travay dir pankor fini, alors Msye speaker, mon zwenn lapel Minis pou averti nou pep, ki menm si bokou in ganny akonplir, menm si ozordi nou kapab komans pran soupir, e retir detrwa mayon dan sa sang kin noun dir sere pandan 5 an, travay pankor fini. Bokou travay in ganny fer, me bokou plis I annan pou fer, nou pou atenn nou bi final, e sa se redwir det eksteryer lo Sesel, annan bann polisi taks ki pli ekitab, etablir en sekter prive pli dinamik e pli responsive anver son kliyan, e annan en nouvo zenerasyon Seselwa ki pare e kapab pou pran larelev. Krwasans ekonomik I lakle dan tousala e ankor enn fwa Sesel I bezwen tou son zanfan.\nMsye Speaker, ler nou retras sa dernyen 5 an, nou konstate ki si reform ti en desizyon Gouvernman Parti Lepep, pou nesesit sa sanzman e lev Sesel anler, sa ti en zafer lepep Seselwa an antye. Tou Seselwa ki ti kontan son pei, olye asize e kritike parey sa pti group negativ dan nou pei, nou ti ansanm kontribye anver son devlopman. Si ozordi nou reform in en sikse, parey Prezidan Michel I toultan dir I rezilta rezilyans e determinasyon pep Seselwa. Konfyans ki pep Seselwa in donn Parti Lepep pou kontinyen diriz li apre reform 2008, ti plitar ganny marke par eleksyon Prezidan Michel e par en logmantasyon dan son poursantaz vot, e retour en gran mazorite parti Lepep isi dan nou Lasanble Nasyonal. Nou parol sa lepok Msye Speaker sete pou kree en nouvo Sesel.\nTravay Lasanble Nasyonal\nI fer dezan depi sa dernyen eleksyon e nou langazman anver kreasyon en nouvo Sesel I reste pli for e pli dinny ki zanmen. Parti Lepep I reste deterninen pou fer sir ki Sesel ek Seselwa I kontinyen progrese.\nMsye Speaker, I alors travay lezitim en lasanble, me pli enportan ankor en Lasanble dan ki son Gouvernman I opouvwar pou li siport bidze son prop gouvernman. Mon tya kontan ozordi, fer rapel lepep Seselwa, ki pandan 1 an, nou isi dan sa Lasanble nou’n met devan nou prop Gouvernman sizesyon e propozisyon lo ki mannyer nou krwar depans piblik merit ganny fer. I vre ki parfwa nou’n fer li dan en fason sever, me dan bokou fwa, nou’n fer li atraver dyalog e respe mityel. I vre ki pandan 1 an nou’n demann nou bann Minis plizyer kestyon lo performans nou Gouvernman me nou’n fer li avek bi anmenn devan konsern nou dimoun, I vre ki nou bann komite I al enpe pli profon lo performans nou prop Gouvernman, me nou’n fer li akoz nou krwar ki nou bezwen a tou pri protez lentere lepep Seselwa, sa lepep ki’n fer nou konfyans e kin elekte nou.\nPandan 2013, Parti mazoriter isi dan sa Lasanble in demann 221 kestyon, propoz 27 mosyon e siport 32 proze de lwa. In annan kestyon dirzans, in annan konvansyon, in osi annan statement kin ganny fer isi dan nou Lasanble. Sa I en rikord travay Msye Speaker. Apard ki dan Mardi nou bann komite in zwenn pou sirvey depans bidze 2013 atraver Finance and Public Accounts Committee ouswa bann promes Gouvernman atraver Government Assurances Committee, ouswa kontinyen promouvwar reprezantasyon fanm dan Sesel atraver Women’s Parliamentarians Committee ouswa ranforsi nou langazman lo nivo enternasyonal atraver International affairs committee. Nou dan sa Lasanble nou’n gard nou parol e delivre.\nSa Lasanble pa’n asize zis dan mardi, e manm Lasanble pa travay zis dan Mardi. Nou’n met devan sizesyon atraver bann mosyon, ki ozordi I ganny reflekte dan sa bidze ki devan nou, nou’n pas lalwa ki kontrol depans Gouvernman dan en fason pli strikt, garanti ki bann lestans mismanagement ouswa koripsyon pe ganny kontrole ouswa sirveye dan en fason pli serye ozordi. Nou’n dir kot I mal, e nou’n vwar en Gouvernman ki responsive avek kritik positive akoz I krwar dan lademokrasi, e nou pa’n ezite pou lev lanmen e siport nou Gouvernman kot noun santi I bezwen travay e I bezwen delivre pour pep Seselwa.\nAn retour, Prezidan Michel avek son cabinet Minis I touzour pare pou vin reponn nou bann kestyon ou aparet devan nou bann komite, a zot tour, zot in fer li akoz zot krwar dan lademokrasi, zot krwar dan latransparans, e zot krwar dan separasyon pouvwar e vre reprezantatif lepep Seselwa. Tousala fer ek ser Seselwa, se pa zis bann ideal ki ganny ekrir lo papye, me pandan 1 an, Prezidan Pei, elekte par lepep Seselwa, avek son lasanble, li osi elekte par lepep Seselwa, in travay kot a kot, tout an respektan lendepandans lenn a lot, avek en sel bi – Kree sa nouvo Sesel ki nou tou nou krwar ladan.\nMsye Speaker, dimoun ki ti krwar ki Parti Lepep pa ti pou delivre dan Gouvernman ouswa dan Lasanble apre dernyen eleksyon, ozordi I sirprann pou vwar nivo progre kin arive dan nou pei, sorti en bidze selman 1 bilyon an 1997 pou vin 5 mil milyon sa lannen, I montre 5 fwa plis devlopman ekonomik ki pe ganny realize dan nou pei. Sa ki ti krwar ki Gouvernman pa pou vin transparan akoz nou ti annan en gran parti mazoriter isi dan nou Lasanble Nasyonal, in dout kapasite e krwayans Prezidan Michel dan lademokrasi nou pei, e son abilite pou fer keksoz marse.\nSa ki ti krwar, ki Parti Lepep dan Lasanble pa pou kapab arive zwe son rol oversight e travay pou fer sanzman neseser dan nou pei, ti vitman realize ki nou isi dan sa Lasanble nou mean business. Nou fyer pou annan en bidze, kot nou kapab dir, I reflekte sa negosyasyon ki nou touzour pe fer avek Gouvernman. Par egzanp, Ozordi, Gouvernman parti lepep, in reponn a demann nou pep, pou adres striktir saler dan Gouvernman, en lepa enportan pou annan en sistenm saler ki pran kont tou nivo, tou profesyonnel e tou dimoun avek plizyer lannen leksperyans. En bidze ki siport nou bann profesyonnel, bann dokter, ners, sekreter, polisye eks, sa kous travayer ki siport machinery Gouvernman pou delivre. Sa ti promes nou Prezidan, sa I en promes delivre. Prezidan Michel in gard son parol Msye Speaker.\nNou osi vwar dan bidze provizyon pou en sant reabilitasyon lavaler 15.9 milyon roupi I reflekte Mosyon Onorab Esther ek Lebon isi dan sa Lasanble pou annan en sant pou reabilit e sov nou bann zenn kont move lenfliyans. Sa I en promes delivre Msye Speaker.\nLarzan dan bidze pou annan en servis tenny dife lo Praslin I reflekte plizyer kestyon ki Oborab Esther ek Volcere in met dan nou Lasanble e sipor total nou Lasanble Nasyonal dan sa demars. Finalman demann irzan bann Praslinois ava ganny adrese e en lot langazman anver nou pep ava ganny delivre.\nLarzan dan bidze pou finaliz zestyon trafik dan Viktorya I reflekte kestyon Onorab Vangadasamy lo ki gouvernman pe fer pou redwir konzesyon trafik dan Viktorya.\nLarzan 10 milyon roupi pou sekter Lapes I reflekte demann Onorab Breson, Valmont ek Samson pou redinamiz sekter Lagrikiltir ek Lapes dan nou pei. Konsern nou bann peser ek planter in ganny ekoute e Parti Lepep in delivre.\nPlan pou STC desantraliz bann servis, I reflekte Mosyon Onorab De Commarmond pou revwar fonksyonnman STC lo nivo distrik. Nou espere ki STC I ava kontinyen zwe son rol orizinal pou fer desann pri lavi. En lot promes delivre Msye Speaker.\nLalwa pou revwar Financial Services dan Sesel I reflekte lentervansyon Onorab Pillay, Lucas ek Lebon.\nLarzan pou revwar fonksyonnman nou sant dyaliz e anmenn li alaoter, I reflekte Kestyon Onorab Souris.\nLogmantasyon dan Housing Allowance pou graduates sorti 2 mil roupi pou ariv 3 mil roupi enkli bann dan Liniversite Sesel I reflekte kestyon Oborab Fideria isi dan sa Lasanble.\nMsye Speaker, sa I zis serten legzanp lefikasite nou Gouvernman pou reponn a demann nou dimoun e pandan sa de zour ki pe vini, nou bann manm isi dan sa Lasanble pou demontre ki mannyer sa bidze pe tous lavi saken de nou dan nou komite, e bann pti proze ki kapab anmenn en sanzman dan lavi nou bann dimoun dan distrik.\nTravay manm elekte\nAn retour Msye Speaker, koman manm elekte, I osi enportan ki ou manm Lasanble Nasyonal I vizit ou kot ou lakour, I reste angaze anver son travay lo teren e dan distrik, atraver vwar son piblik, reste a lekout, reponn son telefonn, e eksplik li ki mannyer I pou fer son lavi vin meyer. Si nou evalye performans Gouvernman, nou bezwen osi reste virzilan lo nou prop performans dan en klima politik kot lekspektasyon piblik I reste touzour o, e demann pa zanmen fini ganny antretenir. Me, sa I nou travay, e sa I nou manda. Nou koman manm Lasanble nou bezwen kontinyen delivre dan distrik e gard nou parol anver nou elektora.\nMon salye alors, bidze ki kontinyelman siport devlopman e lepanouisman bann lentitisyon e brans Gouvernans tel parey nou Lasanble Nasyonal, Zidisyer e Gouvernman pou li vin pli performan e pli byen kapab adres konsern nou pep. Msye Speaker, nou osi koman en parlman nou resevwar kritik serten byen zistifye me serten ki fer ou realize nesesite pou edik nou pep, e komans konpran enpe pli byen travay parlman. Nou en brans Gouvernans nou pei akote zidisyer e egzekitf, kot nou rol se evalye performans lede, e reprezant lepep Seselwa kin elekte nou. Apard Prezidan ek son vis Prezidan en pei, se selman en manm Parlman ki ganny elekte alors son pouvwar I sorti selman atraver swa lepep Seselwa. Alors, Msye Speaker, mon lans en lapel avek swa bann fonksyonner piblik ouswa menm zidisyer pou konpran natir nou travay. Msye Speaker mon krwar ou a dakor ek mwan ler mon dir ki nou lasanble pa pou fermen dan Mardi zis pou nou atenn par egzanp en workshop zidisyer. Zidisyer bezwen aprann respekte desizyon Parlman, Msye Speaker. Nou en brans egal, pa plis, pa mwens e alors egalman enportan, e egalman bezwen respe tou dimoun zis parey mon ensiste ki nou osi nou bezwen akord menm respe.\nKote nou kapab koupe\nDan sa laliny Msye Speaker, mon siport demars Gouverman pou nou redwir depans piblik. Sa I en lapel ki nou Prezidan in kontinyelman fer a plizyer repriz, e Minis Finans in fer tre klerman ki depans piblik bezwen redwir e mon demande ki Gouvernman I revwar natir sa bann workshop e latelye e meeting ki ganny fer pou vwar si vreman nou bezwen fer tousala toultan. A mon avi, bokou travay I kapab ganny akonplir atraver lezot mwayen. Tan ki diskisyon e konsiltasyon I enportan nou kapab koup depans piblik si nou rearanz lafason ki nou fer serten keksoz.\nNou kapab koup depans piblik si nou deside pou voyaz mwens e servi pli byen nou bann lanbasad pou ed nou ogmant nou prezans lo lasenn enternasyonal.\nNou osi kapab koup depans piblik si nou redwir kou transportasyon, kou lenerzi, e kou meeting. Mon osi siport demars Gouverman pou revwar fonksyonnman e renimerasyon bann bord, avek bi fer li vin pli ekitab e pli efektiv e koup depans la kot I pa neseser. E mon demande ki nou deside pou servi plis nou bann konsiltan lokal, olye depans bokou lo bann etranze ki souvannfwa pa konpran natir nou travay e parfwa prodwi bann rapor ki pa reflekte ditou larelite Sesel. Bokou dimoun isi in konplet zot Masters e doktora, e nou kapab servi zot servis koman nou bann eksper.\nMsye Speaker, nou kapab koup depans atraver en pti pe plis zefor e inovasyon, partou dan nou pei. Litilizasyon lenerzi dan en fason pli ekitab, resiklaz dan en fason pli konsansye, bann voyaz ki pa neseser e bann koud telefonn ki kapab ganny ranplase par en email ouswa en conference call.\nNou kapab koup depans piblik si Gouvernman I antretenir byen son bann batiman e komans demars pou koup depans lo rental ki I fer avek bann batiman prive.\nNou kapab koup depans ki nou antretenir byen nou bann transport, vin pli strikt avek bann ki pe fer neglizans e annan en servis maintenance ki efektiv. Sa I ava evite ki nou depans en kantite larzan dan lwe transpor.\nAnnou koup depans, e aret al rod konze ek latizann zis pou nou pa al travay kan fodre. En bidze apepre lanmwatye en bilyon roupi dan Lasante, merit fer nou realize ki dan nou sistenm lasante nou kapab fer bokou sevings.\nMsye Speaker, dan sa bidze, I osi annan fees ki Sesel I peye opre bann gran lorganizayson enternasyonal. Nou lobligasyon enternasyonal I enportan, sirtou la avek nou rev pou vin en manm konsey sekirite Nasyon Zini e nou rol leadership dan plizyer domenn. Mon demande kantmenm ki nou travay kot a kot avek sa bann lorganizasyon ki nou fer zot konpran ki zot osi zot bezwen aplik menm standar pou tou zot pei manm. Legzanp kot OECD pe met presyon lo Sesel pou etablir bann norm enternasyonal dan nou sekter finansyel, I montre ki nou koman en parlman nou bezwen reste pli virzilan lo dominans bann blok ouswa bann gran pwisans ki toultan anvi etablir zot standar lo nou. Koman en Parlman Msye speaker, nou pou toultan reziste sa. Nou en pei souveren, ki’n prouv avek lemonn ki nou annan kapasite dirize.\nOzordi Msye Speaker, IMF ek World Bank, I akey nou dan zot koridor negosiasyon e menm anmenn nou partou kot zot ale, pou nou partaz leksperyans Sesel avek bann ki pankor ganny sa kouraz pou zot a zot tour sorti dan zot troub ekonomik.\nMsye Speaker, si nou’n reisi fer tou sa progre e vin en model pou lezot, I kler ki nou lo bon semen, e ki Sesel I kapab pran rol lidership lo nivo enternasyonal. I pa normal, e I pa byen alors, ki nou ganny penalize akoz nou siske.\nBann lakonplisman reform\nMsye Speaker, statistik nou performans ekonomik nou pei I enn ki tre kler. 5 an pase, nou ti annan rezerv pou 2 semenn, nou to lenflasyon ti’n monte, nou pei ti nepli kapab tenir lakantite demann ki nou ti annan e nou det tin depas limit. Akote sa, nou tin tonm dakor pou mentenir en sisten lasante ki ekitab pour tou dimoun, en sistenm ledikasyon ki kontinyen donn nou zanfan menm sans dan lavi, en sistenm welfare ki tenir nou bann fanmir vilnerab, en sistenm sekirite sosyal ki pran ka avek nou bann dimoun aze. Sa I en langazman anver pep Seselwa ki Parti Lepep pa’n zanmen konpromet lola. Ankor enn fwa Parti Lepep in gard son parol pou tenir bann ki pli bezwen.\nMsye Speaker, sipor nou Lasanble nasyonal dan bizde 2014, I en vot konfyans dan direksyon Prezidan Michel ek son Gouvernman. Nou vizyon e nou filozofi politik I enn ki byen kler. Ki ou nwanr ou blan, ki ou zenn ou vye, ki ou eze ou non, ki ou entelizan ou non, nou tou nou merit ganny menm loportinite dan lavi. Sa I nou langazman sakre anver lepep Seselwa depi 1977 e lola nou pa pou zanmen sede nou pou gard nou parol.\nMe, I reste ankor bokou travay pou nou fer, dan Gouvernman ouswa dan prive pou nou kontinyen mentenir sa prensip fondamantal. Prezidan Michel ek son cabinet tousel, pa pou kapab arive akonplir sa vizyon menm si nou fermeman krwar ladan. I kler alors ki serten polisi merit ganny revwar, tandis ki serten lalwa merit sanze, Par egzanp, ozordi di zour, dan en lepok kot tou Seselwa I anvi batir son prop lakaz, eski I fer sans pou Lotorite Planning kontinyen ensiste ki en dimoun merit batir lo selman 1/3 sa propriyete ki in aste? Kote sa polisi I met sa lanvi pou nou azout en bout e met nou vye dimoun, ouswa en zanfan agrandi kot son paran olye met presyon lo gouvernman pou ganny en bout later? Tan ki sa polisi I aplike pou serten landrwa, en revizyon dan lafason ki nou adres konsern dimoun I enportan.\nLotorite Planning merit vin pli atantiv a demann nou pep menm si nou rekonnet zot rol enportan pou fer sir ki napa katastrof konstriksyon. Kantmenm sa, sa lotorite merit kapab konsey dimoun lo kwa ki zot merit fer, e non pa zis refiz plan en dimoun san okenn zistifikasyon.\nNou isi dan sa Lasanble nou’n koz en kantite lo lasistans bann dimoun ki vilnerab dan nou sosyete e en logmantasyon dan benefis sosyal, I rekonesans ki sa bann dimoun I vreman bezwen sipor. Ler welfare agency in adopte en lapros pli profesyonnel e atantif a demann piblik, I osi enportan ki serten lalwa merit ganny sanze pou fer ki sa lazans I vin pli efikas. Par egzanp, definisyon orfelen anba lalwa ozordi, I fer ki plizyer zanfan kin ganny pran par en parante akoz zot manman ouswa papa in swa mor, swa dan prizon pa pe ganny sa lasistans ki zot byen merite. Sa I dekouraz fostering, e bann bon vivan ki anvi sov en pti inosan dan en kondisyon sosyal grav.\nNou ankor pe esper lalwa ki pou osi permet en dimoun avek en dezabilite permanan ganny en lasistans lo en baz permanan, san ki I bezwen monte desann pou li kontinyelman refer laplikasyon pou benefis sosyal.\nNou Lasanble pe osi atann avek lenpasyans konvansyon neseser pour fer ki bann debarder ava ganny plis proteksyon e plis sipor dan travay ki zot fer. Nou demande ki bann lazans konsernen ava komans demars dan sa direksyon, akoz nou bann debarder se bann zonm ki travay tre dir e zot osi zot pe ede kree sa nouvo Sesel.\nMsye Speaker, bann travayer servis sosyal dan distrik merit revwar lafason ki zot travay, kot atraver lalwa neseser pouvwar merit ganny donnen pou zot kapab entervenir irzan dan en sitiasyon kot nou bezwen sov lavi en zanfan kont nenport ki form labi.\nMsye Speaker, nou lanvi politik pou rafin nou sistenm I la, me serten dimoun dan nou Gouvernman merit vin pli proaktiv e pli atantiv a demann lepep.\nDe lot kote, sekter prive, fodre aret vir Seselwa an ron. Labank merit kontinyelman fer desann lentere lo loan, pour ki fanmir Seselwa I ganny akse avek kredi neseser pou fer son biznes. Monn aprann par egzanp msye Speaker, ki en serten labank in refiz plis ki 80% laplikasyon loan, ki son bann kliyan in demande. Eski sa I normal Msye Speaker, tandis ki en lot labank pa ankor kapab onor langazman ki I ti fer avek Gouvernman pou donn SBFA 5 milyon roupi pou li kapab ganny ase fon pou deblok sa back log demann loan ki I annan.\nDetrwa semenn pase mon ti koz lo bann etidyan ki merit retournen pou vin kontribye dan zot pei. Msye Speaker nou osi bezwen kapab ouver lizye sa lotel ki fer tou sa ki I kapab pou dekouraz sa zenn graduate pou li reste dan sa lotel. Par egzanp, I annan serten lotel ki ler I annan visit ofisyel par zofisye Gouvernman I sanz shift tou son travayer e fer zis Seselwa travay e donn lenpresyon ki dan lotel I annan en kantite Seselwa ki pe travay. Sa I rezon akoz nou pe siport Kreasyon nouvo Agency For National Humans Resources e finalman met sa plan lokalizasyon an mars, pou lendistri vin pli onnet e seryezman anploy Seselwa ki kapab, konpetan e anvi travay. I osi enportan ki I anann en limit lo ki kantite travayer etranze ki nou pei e bann lendistri I kapab abzorbe. Sa I ava siport e fasilit demann lendistri pou ganny travayer etranze kot zot vreman bezwen me rezerv plas pou Seselwa kalifye anmenmtan.\nNou osi welcome reform dan sistenm tax, ki ava egziz bann gro lakonpannyen pou deklar zot tax, me nou demande ki nou sistenm tax I vin pli efikas, e ki evantyelman nou ava ariv lo en nivo kot CSR I ava ganny kalkile lo profi olye lo turn over. Mon demann Minis pou pran konsiderasyon spesyal pour bann ka ki vreman zisitifyab e kot serten biznes reelman pa kapab pey CSR lo turnover par natir zot biznes. I enportan ki dan son lenplimantasyon CSR tax nou pa ede touy bann biznes ki annan potansyel agrandi. Finalman se nou sistenm tax ki merit detekte lekel ki peye ouswa non. Nou osi siport bann lezot polisi lo tax tel parey tourism marketing tax, e gaming tax, ki ava ed nou koman en pei retir le maximum san ki nou touy sekter prive anmenmtan.\nMsye Speaker, ler nou pe koz lo nou sistenm tax, I enportan a sa pwen la pou mwan fer nou pep Seselwa konpran, ki I vre ki tou sa ki nou zouir koman en pei, ki se swa nou sistenm Lasante, Ledikasyon ouswa lozman, I finalman larzan tax ki ganny servi pou servis gouvernman ek son bann program. Napa naryen mal avek sa, akoz tou sistenm Gouvernans o monn I mars koumsa. Me, sa ki pep Seselwa merit konpran, se ki Gouvernman Parti Lepep I deside fer bann bon swa, avek sa larzan tax. I deside remet li dan prosperite e byennet Seselwa. I remet li dan nou lasante, dan nou lakaz, dan lediaksyon nou zanfan, dan mentenans nou semen, dan bann program sosyal eks. Sa I swa Gouvernman elekte e I touzour gard son parol lola. Nou ti kapab deside met sa larzan dan bann lezot proze initil, tel parey envestir lo marse enternasyonal, ouswa aste gro gro batiman. Larzan ti kapab al dan rezerv pei, ouswa dan plis sekrite, me nou pa’n fer li. Swa ki nou fer avek larzan taxs I met zonm ek fanm Seselwa o sant devlopman nou pei. Alors ler serten dimoun I dir nou ki sa I nou larzan tax, nou merit dir li, wi I nou larzan tax, me I swa Parti Lepep pou servi sa larzan tax byen e remet li dan ou prop byennet. En lot Gouvernman ti pou napa okenn lobligasyon fer parey, an efe, rikord I montre ki zot pa ti pou fer parey, akoz souvann fwa sa bann menm dimoun in toultan dir ki Parti Lepep in gat larzan pou konstrir lakaz Roche Caiman, gat larzan pou fer konblaz, gat larzan pou fer liniversite Sesel eks. Sa ki pou serten I larzan gate Msye Speaker, pour nou Parti Lepep, sa I larzan ki nou pe envestir dan nou pep. Alors, nou dan Lasanble nou pou kontinyen demande ki se nou pep ki benefisye ek larzan tax.\nPar egzanp Msye Speaker, isi dan sa Lasanble nou ti demande lannen pase ki plis larzan I ganny mete pour bann pti kontrakter dan distrik ki seryezman ganny afekte a sak fwa ki nou reaziste minimum wage. Minis Finans in a plizyer repriz dir nou ki larzan I dan bidze, me ziska prezan sa larzan pa’n zanmen ariv kot lo nou bann pti dimoun ki pe atann sa sipor avek enpasyans pour zot kapab fer viv zot biznes ek zot fanmir. Ler Gouvernman Parti Lepep I pran en desizyon pou siport nou bann pti biznes, fodre ki nou fonksyonner I pas a laksyon e realiz sa demannn kin ganny fer. Mon swete ki ler nou pe vot pour plis siport pou LWMA, nou osi swete ki sa vot in ganny transmet a plis sipor pour nou bann dimoun dan distrik.\nNou osi espere ki MLUH I komans demars pou annan en public/private partnership pou nou kapab invest dan bann later pou allocate avek nou bann dimoun ki depi byen lontan pe esper en bout later. Nou bann graduates ki nepli kapab kontinyen reste avek paran akoz zot anvi form zot prop fanmir, bann biznes ki pe esper en bout later pou agrandi eks. Nou annan dan Sesel en nouvo middle class, avek legzizans modern. Sa I sa group dimoun ki kontibye pozitivman dan nou lekonomi e fodre nou fer en zefor spesyal pou ed zot e ankouraz zot reste e travay Sesel.\nDan sa menm laliny Msye Speaker, nou osi siport alokasyon bidze pour ki biro prokirer zeneral I ganny plis sipor, pou zot kontinyelman anmenn isi dan nou Lasanble non selman plis lalwa, me pli bon lalwa, ki nou an retour nwa kapab ofer pep Seselwa. Nou santi ki nou pei, kapab kontinnyen fer plis reform ekonomomik me nou bezwen met azour bann lalwa ki nou pei I bezwen. Nou pei pe modernize e par natir nou travay nou santi ki nou bezwen a zour avek bann lalwa modern e efikas pou bon fonksyonnman nou pei.\nMsye Speaker, ler mon pe koz lo plis responsabilite par serten lazans Gouvernman, sa pa vedir ki nou pep Seselwa nou pa merit osi annan en pli gran sans responsabilite anver nou prop byennet, sa ki pou nou zanfan, nou kominote e nou pei. Sa bidze ki devan nou in pran plizyer mwan pou met ansanm. Plizyer mezir byen kalkile, pou balans nou liv, fer sir ki nou pey nou det, fer sir ki nou anann rezerv, fer sir ki nou anann ase latizann dan lopital e ase liv dan lekol, I fer provizyon pou fer sir ki nou annan ase larzan pou siport sa ki pli vilnerab atraver larzan welfare, I fer sir ki nou bann droge I ganny sipor neseser e bann kondannen I kontinyen zouir zot bann drwa fondamantal menm si zot in komet en lofans. I fer sir ki nou profesyonnel I ganny byen renimere, I asir en logmantasyon dan minimum wage, e plis siport pour bann ki anvi komans e agrandi en biznes. I fer sa e plis ankor, akoz I konsyan ki nou annan en responsabilite anver nou pep, pour li kontinyen epanouir. E lola Parti Lepep in delivre Msye Speaker.\nMe Msye Speaker, eski sa pep ki nou pei e nou Gouvernman in berse depi nesans ziska lanmor, eski li I pe santi en responsabilite personnel? Eski nou pe montre nou zanfan en kiltir pou li pran tou son sans dan lavi, ouswa nou krwar ki disiplin e travay dir I en zafer zis pou lekol e ansennyan? Eski serten paran pa pe kontinyen soutir zot zanfan e kontan ler nou zanfan I anmenn keksoz vole se nou, me nou blanm lapolis e gouvernman si zanmen en zour sa menm zanfan I al fini son lavenir dan prizon? Eski nou anvi kontribye anver devlopman nou kominote e siport nou bann profesyonnel lasante ouswa nou deside pou al kot dokter pou rod tou sa ki mal avek sistenm lasante? Eski nou pe pran ka avek nou prop lasante ouswa nou ekspekte ki malgre sa Gouvernman pou bezwen pran ka avek nou si en zour nou tonm malad? Eski nou koman en fonksyonner piblik nou deside servi byen en kliyan ki devan nou ouswa nou deside fer li monte desann me an retour si nou nou al lo ban lopital, nou a noutour nou konplent espere? Eski nou anvi ki nou MNA, nou Minis e nou Prezidan I travay 24 lo 24 pour nou solman nou konplent si sa menm politisyen I kapab zouir en renimerasyon rezonnab e akseptab dapre norm enternasyonal? Eski I byen pou nou egzize ki nou Gouvernman I deliver pou nou, san ki nou menm nou nou fer okenn zefor pou ed nou lekor, ouswa demann nou prop zanfan pou kontribye kot lakour, ouswa ofer nou led sa menm kominote ki nou viv ladan? Akoz serten nou, nou ekspekte ganny tou, sa ki nou eskspekte an deor ofer enpe an retour?\nLefe bidze lo bann endividi\nSak zonm, fanm e zanfan ki ne e grandi anba soley Sesel, merit santi ki a sak fwa ki gouvernman I met devan son plan ekonomik pour sa lannen ki pe swiv, li I merit premyerman santi, ki li osi I annan en par ladan, e dezyenman ki li annan en responsabilite primordial pou fer sir ki nou al a lavan.\nResponsabilite personnel I vin pli enportan ozordi ki zanmen, akoz I kler ki Gouvernman e politisyen tousel pa pou kapab rezourd problem pei an antye. I kler ki nou pa kapab soutir en dimoun ki refize travay e al kot welfer, nouvo Sesel I egzize ki sa ki kapab travay merit pran son sak e leve al debrouye. Mwan mon plifere siport en dimoun ki travay de louvraz, pou fer de bout zwenn, me malgre tou son zefor son larzan ki I anmenn kot lakour I pa ase. Sa enn, nou isi dan sa Lasanble nou merit tonbe leve pour li. Se li ki welfer merit siporte Msye Speaker e non pa sa enn ki refize travay e kas lakaz ouswa vol mang dimoun.\nI kler ki dimoun merit pran plis responsabilite anver son prop lasante. Ozordi, nou pei pe reflesir tre profon lo ki mannyer nou pou konbat sa fleo SIDA ek Hepatic C, ki pe atak sirtou bann adikt ki servi drog dan lavenn. Ozordi nou annan 371 ka Hepatit C dan Sesel e en sel tretman Hepatic C, I kout nou Gouvernman 229 mil roupi. Sa I anmenn avek li en budget burgen 84 milyon roupi Msye Speaker, pou tret tou sa bann dimoun. In estimen ki a lon term sa sif pou vin kat fwa plis an rezilta lezot konplikasyon ki kapab devlope. I kler alors ki nou konportman bezwen sanze Msye Speaker.\nI kler Msye Speaker, ki nou bann zenn garson pe vin de pli zan pli menase par bann fleo sosyal. Popilasyon prizon in ariv 701, e ladan 661 I bann zonm, I osi annan en logmantasyon bann zenn zonm kot laplipar zot pe al Montanny Posee pour vol, kas lakaz e drog. Tandis ki plis ki 80% poursan bann graduates, se bann zenn fiy. Tan ki mon fyer lakonplisman nou bann madanm dan Sesel, mon seryezman trakase par konportman nou bann zenn garson, e letablisman en sant koreksyonnel pour nou bann zenn, I non selman enportan dan sa monn ki nou pe viv ladan, me endispansab pour sirvi nou nasyon Seselwa.\nMsye Speaker, I kler ozordi ki en dimoun ki anvi son prop lakaz, merit fer kek kontribisyon personnel anver repeyman son lakaz menm avanler I ganny allocate sa lakaz. En polisi Gouvernman ki mon siporte, akoz mon fermeman krwar ki dimoun ki anvi lakaz, merit komans pran konsyans ki sa I pou son lakaz, e ki I merit alors peye. Msye Speaker, nouvo Sesel I egzize ki nou tou nou fer nou kontribisyon.\nMon welcome sa subsidy pou housing, akoz dan mon travay lo teren mon apresye lefe ki malgre tou I annan en group dimoun ki pa pou zanmen kapab ganny son prop lakaz, si I pa ganny sa sipor neseser par Gouvernman. Annou alors rekonnet e apresye lefe ki se Gouvernman lepep ki pe ed sa bann dimoun, wi I larzan tax, me en desizyon byen kalkite pou donn tou dimoun menm sans komanse dan lavi. Sa osi Msye Speaker, I en parol byen garde par Parti Lepep.\nMsye Speaker, nou Seselwa nou osi merit grandi e pran nou rol pou devlop nou prop pei. Si nou dir ki sa pei pou nou, alors annou kontan li, annou travay, annou aret fye lo lezot, annou aret krwar ki akoz nou Seselwa nou merit fer sa ki I fer nou plezir. I pa mars koumsa. Rikord Minister Travay e Devlopman Resours imen, I montre ki zot in rikort depi Zanvye ziska Septanm sa lannen, 256 griviances swa kont anplwayer ouswa anplwaye dan landrwa travay e plizyer ka ladan an rezilta vol ouswa move konportman dan landrwa travay. Si nou koman Seselwa nou pa konport nou dan landrwa travay, nou menm nou nou oule konze, nou oule vole, nou oule fer tou kalite, ki mannyer nou ekspekte ki etranze I pa vin pran nou plas? Sesel I nou pei, alors annou pa zis reklanm li, me leve e donn en koudmen fer li marse.\nMsye Speaker, I fer dezan depi ki mon asim sa responsabilite pou diriz bann reprezantan lepep Seselwa dan nou Lasanble Nasyonal, en travay kin fer mwan kapab apresye serten kous nou sosyete enpe pli byen. Tan ki nou rol dan lasanble se pou annan oversight lo performans gouvernman nou osi bezwen kapab lev sapo avek bann profesyonnel, bann travayer, bann fanmiy ki travay dir, bann biznes ki onnet, bann Seselwa ki defann zot pei, bann etranze ki krwar dan Sesel ek Seselwa e bann zanmi ki ofer nou sipor. San sa bann dimoun nou pa ti pou’n reisi dan nou demars pou kree en nouvo Sesel. A mon avi, sa bann dimoun I partaz vizyon Prezidan Michel pou kree en nouvo Sesel I demande alors, ki nou koman Lasanble Nasyonal nou aklam zot tre for. (Clap)\nLa mon mazin par egzanp Miss Elsa Sinon kot Younit dyaliz dan Minister Lasante, en ners ki annan en leker pour son pasyan e ki malgre difikilte I pe fer son mye. Mon kontan alors, ki demars I lo latab pou nou refer sa sant dyaliz, akoz reelman nou bann pasyan ti pe fer fas avek pa mal kontrent laba. Seksyon ANC osi merit ganny en nouvo fasad pour ki bann fanmir ki pe ekspekte zot zanfan I ava santi zot pli konfortab.\nFelisitasyon I al osi pou ward zanfan, servis laboratwar, servis lakaz mor, servis danter twa zonn, unit CDCU ki pe travay tre dir pour anpes propagasyon maladi kontasyez dan nou pei.\nMsye speaker, mon felisit CEO SLTA ek son lekip, pour son profesyonalizm e travay dir. Tou resaman nou’n vwar bann devlopman ki pe arive avek nou bann semen, e mon kapab dir ki sa departman I dinamik.\nMon Felisit, manmzel, Edith Wong, en zenn Beau Vallon ki fek fini termin son letid avoka, avek liniversite Sesel, e ki dan son diskour remersiman de semenn fase, ti non selman fer nou tou fyer pour son elokans, me osi pour son imilite e grander despri pou konpran tre byen li I annan en par pou zwe pour sanz sa monn ki i viv ladan. Se bann zenn koumsa ki nou merit siporte e ankouraze Msye Speaker. Bann zenn ki krwar dan Sesel e fermeman krwar ki I annan en kontribisyon enportan pou fer. Akote li, les mwan felisit en lot zenn fiy ki ti refize al fer son letid aletranze e opte plito pou fer son degree dan liniversite Sesel. Son krwayans dan nou sistenm ledikasyon I donn nou tou de fwa pli kouraz pou kontinyen siport bann zenn dinamik e ranpli avek lenerzi pou ede kree sa nouvo Sesel. Mon felitiasyon I al pour tou etidyan ki pan sof ban, me ki ler lannen pe al terminen pe vreman raport fri zot travay dir e dedikasyon.\nMsye Speaker, nou sipor I osi al pou CEO SBFA ek son staff, ki malgre an 2013 in resevwar selman 35 milyon roupi in reisi siport 329 biznes Seselwa.\nMon felisit zefor Agency for National Human Resources pou rekiper bann larzan ki Sesel I perdi atraver bann defaulters, nou salye zefor pou evalye performans bann lotel e met nou zenn dan lotel e donn zot zot valer.\nMon felisit, welfare Agency pour kontinyen trouv nouvo fason pou ekout sor nou bann dimoun e travay avek konpasyon. Mon felisit Office of Fair trading, ki pe fer bokou travay pou siport nou bann konsomater.\nMsye Speaker, sa bidze I vin a e moman kot Minis Finans fek retroun dan pei, pou finaliz bann dernyen negosiasyon avanler ki Sesel I ganny aksede koman en manm World Trade Organisation, WTO. Aksesyon a WTO pa pou zis enn ban aksesyon a bann lorganizasyon enternasyonal, me I pour anmenn sanzman radikal dan lafason ki nou lekonomi I bouze, I pou met an ze son kapasite pou abzorb marse mondyal dan en fason pli agresiv, I riske fer desann pri lavi, me ekspoz nou bann prodikter lokal a konpetisyon feros avek marse enternasyonal. Nou isi Sesel, nou merit realize, ki I pou nepli business as usual, enn fwa ki nou vin en manm WTO. Si nou oule grandi dan nou biznes, nou pou bezwen travay de fwa pli dir, vin de fwa pli kreativ e ofer nou prodwi ouswa servis a en pri bokou pli konpetitiv.\nAlors, avek larive Bank of Ceylon e osi Islamic Banking dan nou pei, mon swete ki avek sa bann labank isi Sesel ava ofer nou Seselwa en meyer servis. Redwir to lentere lo loan, ofer kredi a bann biznes ki bezwen komanse ouswa agrandi, retir fees lo bann servis de baz tel parey swipe ek ATM, ofer bann servis banker elektronik eks. Bann servis de baz e esansyel ki Seselwa dan sa nouvo Sesel I bezwen.\nBann servis telekominkasyon merit amelyore de zan apre larive kab fib optik dan Sesel. Plis konpetisyon merit pe kontinyelman fer desann plis marsandiz, e ofer Seselwa plis swa.\nSekter prive I en akter enportan dan lekonomi e bann incentives ki zot ankor pe zouir tel parey sekter tourizm, lapes e lagrikiltir merit kantmenn ganny pase avek konsomater pour ki tou dimoun alafen dizour I benefisye.\nElection promise delivered\nMsye Speaker, I san okenn dout, ki ozordi mon kapab dir, ki Prezidan Michel in delivre lo kreasyon sa nouvo Sesel. Toulezour nou vwar en bout an plis kwa ki pe ganny fer, e dan sa bidze ki devan nou nou vwar ki mannyer sa vizyon pe ganny akonplir a plizyer nivo depi bann gran plan devlopman nasyonal nou pei, ziska, devan laport sa madanm ki reste dan leo Kapisen. Prezidan Michel in gard son parol Msye Speaker.\nVizyon pou en meyer Sesel, ki ozordi nou apel Nouvo Sesel, ki ti komanse an 1964 SPUP/SPPF e Parti Lepep in touzour reste konvenki ladan.\nMsye Speaker, mon pa pou kapab termin mon diskour san partaz avek lepep Seselwa, rezon akoz nou isi dan sa Lasanble, nou Parti, nou Gouvernman I kontinyen sikonbe pou fer sir ki sak zonm, fanm ek zanfan Seselwa pa ganny kit deryer. Rezon pour sa I senp. Nou touzour gard nou parol e nou touzour delivre pour pep Seselwa.\nLannen prosenn Parti Lepep I selebre son 50 yenm lanniverser – En Parti kin egziste pour 50 an, kin liber nou pei, kin gouvern nou pep, kin anmenn progre dan nou sosyete, kin donn nou tou en vre sans dignite imen. Les mwan sit Per Fondater nou Parti Msye France Albert Rene ler nou Parti ti ganny formen an 1964. Mon site…\nThe path to freedom is not paved with gold. It is long, torturous and muddy. Some will lack the courage to go on and will turn back. Some will fall by the wayside. But hand in hand, the rest will get to the end and will be crowned with the dignity that all men deserve – Fen sitasyon.\nMsye Speaker, ler nou parti ti komans lalit an 1964, dignite imen, ti sel keksoz ki ti pous nou pou komans demars ver en nouvo Sesel. Sete laprovrete ensiportab, to mortalite, inegalite ant fanm ek zonm, ant nwar ek blan, ant sa ki annan ek sa ki napa ki ti fors en group Seselwa byen brav pou detrir tou sa bann lensizistis e fer nou Seselwa retrouv nou dignite. 5 zen 77 I kapab en dat kontrovers pour serten Seselwa, me I en dat enportan ki ti demar devlopman Sesel e met nou lo semen progre e lakonplisman sa dignite ki tou zonm I merite. 50 an plitar Msye Speaker, annou zis regard otour nou, e nou a vwar ki SPUP/SPPF e Parti Lepep in reelman gard son parol e delivre pour Pep Seselwa. Ozordi, annou konn dir Mersi, annou devlop sa gratitid, annou apresye sa pei beni e apreye travay dir nou Gouvernman.\nMsye Speaker, dan 18 zour nou pou ferm rido lo 2013, e akey 50 an legzistans parti lepep. Lannen prosenn parti lepep, en parti matir e eksperyanse pou akeyi nou pou selebre son lakonplisman e reflesir tre profonnman lo lavenir nou pei. Kote nou anvi Sesel I ale pandan sa prosen 50 an, e reelman vreman lekel sa Parti ki pli byen plase pou kontinyen delivre pour pep Seselwa.\nDan sa moman Nwel ek Lannen, nou demann tou nou manm Lasanble pou salye zefor nou bann dirizan pou fer nou paviyon monte e fer nou mars latet anler. Annou annan sa lespri gratitid e lapartaz, lespri kontribye e ede, lespri donn koudmen pou fer nou pei marse. Msye Speaker, I reste pou mwan swet tou nou bann dirizan, tou nou bann travayer, tou nou manman, tou nou zanfan e zenn, tou nou dimoun aze, bann kondannen, bann ki lavi pe ofer li defi ouswa sikse, tou Seselwa, Sesel e aletranze e Nwel ranpli avek benediksyon e lazwa e en lannen ranpli avek sikse e progre. Mersi msye Speaker.


Lenstiti Kreol i ofisyelman lans versyon Kreol Konstitisyon | Ministry of Youth Sports & Culture\nHome - news - Lenstiti Kreol i ofisyelman lans versyon Kreol Konstitisyon\nPrezidan Danny Faure i premye dimoun pour resevwar en kopi versyon Kreol nou Konstitisyon ki’n tradwir par Lenstiti Kreol an kolaborasyon avek biro Prokirer Zeneral e i ti ganny prezante avek sa dokiman enportan pandan en seremoni organize Sanmdi apremidi kot sa lenstiti, Au Cap.\nSa seremoni ti’n organize pour ofisyelman lans versyon Kreol Konstitisyon e i ti tonb dan kad selebrasyon pour komemor zibile larzan Konstitisyon nou 3enm Repiblik sa lannen.\nSe Msye Bernard Shamlaye, tyermenn bord Lenstiti Kreol, ki ti prezant Prezidan Faure koman sef lekzekitiv avek en kopi nou Konstitisyon. Msye Charles Decommarmond, dirizan zafer gouvernman dan Lasanble Nasyonal koman reprezantan lezislativ, prezidan Lakour Dapel Ziz Francis MacGregor konman reprezantan zidisyer ti osi resevwar zot kopi.\nO kour diferan lenterval sa seremoni ti osi annan resital poenm e sanson patriotik tousala ti met lanfaz lo drwa ek responsabilite tou Seselwa e nou devwar pour sovgard nou leritaz.\nKoman Minis responsab pour zafer Lafanmir, Minis Mitcy Larue ti resevwar en kopi ki i ti remet avek Jarrel Ladouceur ek Agelique Quatre lo non tou zanfan Sesel e sa de zanfan ti apre remet sa dokiman avek Minis responsab pour Ledikasyon Madanm Jeanne Siméon. Madanm Jeanne d’Arc Gerry, lo son kote, ti resevwar en kopi sa dokiman ki i pou depoz dan lofis gouvernman lokal pour ki tou 3enm-az i ganny akse avek. Lezot personalite parey ombudsman, bann ansyen direkter e direktris Lenstiti Kreol parmi lezot ankor ki ti la prezan ti osi resevwar en kopi sa dokiman ki kontyen bann drwa tou sitwayen ek lalwa siprenm nou pei.\nMalgre ki Konstitisyon limenm i proklanm trwa lalang nasyonal, i ti ziska Sanmdi pase disponib zis an Angle e sa i rezon prensipal akoz premye direktris Lenstiti Kreol Madanm Marie-Therese Choppy ti vwar li neseser pour inisye sa proze tradiksyon sa dokiman enportan an Kreol Seselwa 25-an pase.\nLetan i ti akey e swet byenveni tou bann dimoun ki ti’n reponn lenvitasyon pour vin temwanny sa levennman enportan e istorik ki ti osi enkli plizyer minis e o zofisye sa trwa brans leta – lekzekitif, lezislatif ek zidisyer, sef ekzekitiv Lenstiti Kreol, Madanm Flora Ben David, ti dir zot prezans an gran nonb i montre lenportans ki Leta i atase avek nou Konstitisyon, son langazman pour protez sa dokiman e osi pour promouvwar Kreol konman nou lalang maternel.\nMadanm Ben David in fer resorti bann defi ki tou sa bann endividi ki’n travay pour arive konplet sa tradiksyon in fer fas avek o kour bann lannen ki’n pase. Sa ti enkli prezerv sans teks orizinal tout an tenan kont konteks sa bann teks.\n«Sa tradiksyon ti enn ase teknik akoz bann tradikter in bezwen tradwir sa teks dan en lalang standar zidisyer ki annan son bann laform ek lareg,» Madanm Ben David ti fer resorti. En lot dilenm ti sa kestyon fidelite ek traizon en teks.\n«Tou bann ki’n travay lo sa proze ti bezwen metriz e annan en kiltir ris sa de lalang,» Madanm Ben David ti dir. I ti osi fer remarke ki tradiksyon sa dokiman in vin en realite gras a volonte, langazman, konviksyon ek partisipasyon aktiv sak endividi ki’n enplike dan sa travay pour asir en tradiksyon osi egzakt ki posib.\nMadanm Ben David in remersi e salye tou bann dimoun ki’n enplike dan realizasyon sa proze tradikyon pli partikilyerman bann diferan direktris e direkter Lenstiti Kreol – Madanm Marie-Therese Choppy, Msye Leon Radegonde, Madanm Penda Choppy – osi byen ki biro Prokirer Zeneral.\n«Lobzektif annan nou Konstitisyon an Kreol se pour ofer loportinite lepep Seselwa pour aksed konteni lalwa konstitisyonnel dan nou lalang maternel, enn parmi bann drwa ki’n preskrir dan Konstitisyon limenm,» Madanm Ben David ti eksplike.\nI ti fer remarke ki i reste aprezan pour sak sitwayen enform zot lekor e familyariz zot avek konteni sa dokiman e osi pour lotorite konsernen kontinyen enstrir e edik nou pep lo zot drwa ek responsabilite ki dan sa dokiman ki’n kree par nou menm pour gouvern nou.\nPlizyer dimoun ki’n enplike dan tradikyon sa dokiman ti pran laparol pour koz lo sa proze e partaz zot leksperyans dan sa parkour. Prokirer Zeneral Msye Frank Ally ti dir ki in en loner pour son lofis partisip dan travay pour tradwir sa dokiman.\n«Avek en tel piblikasyon nou pe al anrisi konesans konstitisyonnel en pli gran parti nou popilasyon,» i ti fer resorti.\nMsye Victor Pool, redakter legal dan biro Prokirer Zeneral ki’n akonpanny Lenstiti Kreol pandan sa dernyen 5-an pour kapab termin sa tradiksyon, i dir ki i pa’n en travay fasil ditou akoz pour tradwir en tel dokiman in fer ki in bezwen lir Konstitisyon kat ou senk fwa. Me in admet ki ozordi i konn plis Kreol e osi plis lalwa.\n«Tradwir Konstitisyon an Kreol in donn nou langaz son vre merit,» Msye Pool in dir e in eksprim son konviksyon ki versyon an Kreol Konstitisyon i kapab fer plis sikse ki son versyon Angle.\nLo son kote, ansyen direktris Lenstiti Kreol Madanm Penda Choppy li i ti koz pli an detay lo listorik sa proze e parkour Lenstiti Kreol pour tradwir sa dokiman e in dir ki konplet sa tradiksyon i lakonplisman pli enportan ki Lenstiti Kreol in fer e in eksprim gran lespwar pour lizaz versyon Kreol sa dokiman enportan.\nPandan sa seremoni Madanm Ben David ti relans sitweb Lenstiti Kreol e versyon Kreol Konstitisyon ti premye dokiman pou ganny poste lo la.\nPrevious: The man behind the Seychelles flag\nNext: Yoga enthusiasts take part in international yoga day


Ladres Leta Lanasyon par Prezidan Larepiblik Sesel, Msye Wavel Ramkalawan – Vandredi 22 Zanvye 2021 -Seychelles Nation\nLadres Leta Lanasyon par Prezidan Larepiblik Sesel, Msye Wavel Ramkalawan – Vandredi 22 Zanvye 2021 |26 January 2021\nPrezidan Ramkalawan letan i ti pe delivre son diskour Leta Lanasyon\n‘Annou rode ki mannyer nou kapab fer sa pei bouz pli devan’\nLinda, First Lady\nPrezidan Lakour Dapel\nLider Government Business\nNou zwenn dan en moman kot nou pei pe pas dan bokou difikilte. Depi dernyen diskour lo Leta Lanasyon e avek lepidemi COVID, Sesel in eksperyans bann premye lanmor. I annan 3 nou sitwayen Sesel ki’n kit nou. Mon ti ava demann Lasanble Nasyonal e tou bann envite annou debout an memwar sa 3 Seselwa silvouple.\nMsye Prokirer Zeneral mon demann ou leskiz pour mank ou dan mon lentrodiksyon. Eskiz mwan.\nMsye Speaker, ozordi i fer 89 zour depi ki nouvo gouvernman in pran lofis. Le 2 Fevriye pou fer 100 zour e parfwa ou a krwar nou’n fini pas plis ki 3-an dan lofis. Bokou dimoun pa ankor oule aksepte ki se zis 89 zour. E zot pa ankor oule krwar sa akoz dan sa kourt letan in annan sitan keksoz ki’n ganny akonpli dan nou pei Sesel. Pandan sa kourt letan in annan en nouvo sans laliberte. I’n annan en nouvo sans solidarite parmi nou pep. Dimoun malgre tou bann difikilte zot kapab annan en sourir lo zot figir. Dimoun i kapab konmans koz ankor avek kanmarad. Me an plis ki sa, pli enportan, dimoun i konmans apresye kanmarad. Seselwa i konmans dir bonzour son prosen. Seselwa i konmans regard zanfan son prosen konman son zanfan. E tou sa Msye Speaker i fer ki sa nyaz lafreyer ki’n anglouti nou pei pandan tou sa bann lannen dousman, dousman i pe ale. E mwan mon debout devan zot ozordi pour dir avek zot sa nyaz ki anglouti nou pei ozordi pou ale! Akoz nou konman en pep Seselwa nou ini dan nou lobzektiv e se dan nou linite ki nou pou kapab avans devan.\nMsye Speaker, linite sa pep i pli enportan ozordi ki i ti ete yer. Nou nou konnen ki sa linite in ganny zwe avek pour tro bokou lannen. E ozordi letan mon konmans mon diskour, mon anvi dir avek zot bann manm Lasanble Nasyonal, zot kot politik i ganny zwe pa diviz sa pep. Pa bezwen diviz sa pep zis avek zot politik. Sa pep pa bezwen divizyon ozordi kot i ete. Silvouple!\nRanforsi nou demokrasi\nNou pou ranforsi nou demokrasi. Nou demokrasi pou ganny pli ranforsi ankor. Laliberte lekspresyon ki nou Konstitisyon i garanti nou i pou alaporte tou Seselwa. I pou alaporte lopozisyon e i pou osi alaporte parti ki opouvwar. Me selman mon anvi dir avek tou dimoun laliberte wi, me selman a okenn moman annou pa bezwen zwe avek striktir leta. Annou pa bezwen ensit nou bann sitwayen akoz “incitement” oubyen sa kalite latitid i pa pou bon pour nou pei e mwan dan mon responsabilite konman Sef Deta Sesel, mon pa pou aksepte ki en tel latitid i ganny posibilite pour li grandi.\nMr Speaker, pour montre sa eleman linite, parmi mon bann premye diskour mon ti dir ozordi nou tou nou Seselwa. Letan eleksyon, nou tou nou ti lev nou paviyon, me ozordi i enportan pour nou tou lev nou paviyon Sesel pli o posib. Mon ti menm al pli lwen pour dir mwan mon ti ava kontan vwar ki lo tou lakour Sesel i annan en paviyon; nou drapo nasyonal ki flote. E la mon ti ava kontan remersye Gouvernman Lasin atraver son anbasader ki’n fer nou kado, ki’n antann sa lapel. E atraver Mer Victoria, ozordi nou annan nou 60 mil paviyon pour nou partaz avek nou popilasyon antye. E mon ti ava kontan ki bann manm Lasanble ki diriz sa loperasyon. Alor tou manm Lasanble, zot pou ganny zot paviyon Sesel pour zot distribye. E la mon espere ki pour dir tou nou distrik, ki distrik ki lopozisyon ti ranporte, ki distrik kot LDS ti ranporte i ava annan en paviyon Sesel ki ava vin en siny benediksyon lo sak lakour e lo nou pei Sesel.\nMsye Speaker, ozordi mon’n resevwar rapor Komisyon Elektoral ki’n anmenn o fe la kot nou ete. Sa dernyen eleksyon ki’n fer tou keksoz vin nef dan nou pei. Ou Mr Speaker, ou en Speaker nef. Sef Ziz Govinden, ou en Sef Ziz nef, malgre ki ou pa’n ganny elekte dan sa eleksyon me selman ou en Sef Ziz nef. Mwan osi tou mon en Prezidan nef malgre ki seve pe vin pli blan enpe tro vit. E dan sa rapor ki mon’n ganny sans pour mwan felisit Msye Danny Lucas avek Madanm Manuella Amesbury, mon’n dir avek zot ki mon vreman fyer akoz atraver travay ki zot in fer, zot in ede pour promot nou demokrasi pli lwen ankor. E atraver sa tranzisyon anpe ki’n deroule sa de Sef nou pei – Prezidan Faure konman ansyen Prezidan e avek mwan – nou’n kapab montre lemonn ki pour dir Sesel, nou’n grandi e Sesel, nou respekte lademokrasi. E ozordi parey nou tou konnen, plas Sesel lo lendeks lademokrasi i tre o. I donn nou lafyerte e sa ki nou pe kontinyen fer kot nou les nou ganny dirize par lalwa e bann prensip ki vreman montre respe. Montre ki mannyer nou kapab rekonnet drwa kanmarad i pe kontinyen fer nou konman en pei Sesel kapab kontinyen grandi e ganny sa “recognition”.\nAlor ozordi letan mon pe konmanse, mon anvi dir annou kontinyen viv ansanm. Annou kontinyen montre nou solidarite. Annou kontinyen fer nou pei Sesel mont pli o posib e atraver sa annou montre nou lafyerte.\nMsye Speaker, pli gro challenge ki nou pei pe fer fas avek se pa lot ki COVID-19 e sa i annan en lenpak direk lo nou lekonomi. E apremidi mwan mon pa pou ezite pour koz avek zot dan tou fransizm. Nou pou adres size parey i été, nou pou dir keksoz parey i ete, akoz si nou pa fer sa nou pep pou kontinyen viv dan en nyaz. Nou pep pou kontinyen krwar ki tou keksoz i ok. Nou pep pou kontinyen krwar ki zot kapab viv zot lavi parey zot anvi konman bann endividi. Larealite i se ki Seselwa nou pa kapab viv nou lavi parey nou, nou anvi. Nou bezwen a tou moman, a sak pa ki nou pran nou bezwen absoliman, anmezir ki nou mazin nou menm, nou bezwen mazin nou prosen. Nou bezwen mazin nou kominote. Nou bezwen mazin nou pei.\nMsye Speaker, mon bezwen dir ki mon anvi felisit Minis Lasante. Minis Peggy Vidot in pran sa minister dan en moman pli difisil. E la mon anvi dir avek zot ki sa madanm pe fer en travay formidab. Parfwa mon demann mwan konbyen erdtan i gannyen pour li dormi, me mon kapab dir zot ki son leker i bat pour Sesel. Son leker i bat pour Seselwa, alors Minis Vidot mersi pour tou sa ki ou fer pour nou pei. Ou war, letan mon dir zot annou koz laverite, annou koz direk. O mwen, nou tou dan sa lasanble nou ti devret aplodi sa travay ki Miinister Lasante pe fer! Sa i montre ki mannyer nou kapab konmans avek linite. E mwan konman Sef Deta sa pei, mon onte letan mon vwar sa kalite latitid negativ. Pa pou anmenn nou devan sa bann tel latitid.\nMr Speaker, lo plizyer repriz mon osi felisit, e ozordi mon osi profite pour mwan felisit Dokter Gedeon, Dokter Louange avek zot lekip. Mon’n ganny sans pour mwan asiste plizyer miting e la mon anvi dir avek tou Seselwa ki sa travay ki sa lekip i fer, personn ant nou pa ti ava kontan fer. Ou konnen akoz? Akoz ozordi nou pe deal avek en pep Seselwa ki pa toultan ki zot ekoute. Yer bann sif lo COVID ti montre en sif anviron 22, me mon anvi dir avek zot ki sa bann sif la, i pou kontinyen ogmante. I pou kontinyen ogmante si letan in ariv wikenn nou ranpli tou lans. Si letan i ariv wikenn, nou deside pour nou oubliy tou bann lalwa, tou bann restriksyon, nou al fer parti. Sa bann sif pou ogmante, alor ozordi mon anvi dir avek Seselwa, annou pa les nou gard tonbe. Annou swiv tou bann restriksyon. Annou swiv tou bann keksoz ki Minister Lasante pe dir nou. Se zis letan nou ava pe swiv sa ki nou ava kapab avans devan. Ki nou ava kapab kas sa lasenn transmisyon ki ozordi in tap nou kominote e alor annou pa vin koz lockdown.\nE la mon anvi dir avek tou Seselwa, annou pa vin koz ek lockdown e anplis ki sa, letan nou vin koz avek lepep Seselwa kot ankor enn fwa dan sa demokrasi, dan sa laliberte lekspresyon kot nou les tou keksoz pase, annou silvouple pa konfiz sa pep. Annou par egzanp pa premyerman dir…met dout lo vaksen e apre sa dir lockdown, me selman retournen pour dir dan sa lockdown nou ava donn plis vaksen! Ki vaksen ki ou pou donnen si ou menm ou dir ki sa vaksen pa bon? Ki vaksen ki ou pou donnen? E la mon anvi dir avek zot se sa bann mesaz konfizyon ki pa ed nou pep. E ozordi mon anonse avek gran lafyerte ki apre ki nou’n konmans nou progranm vaksinasyon, ozordi pti Sesel ki nou pti, nou’n ariv limero de mondyal lo donn vaksen nou popilasyon. Ozordi apre Israel, nou limero de e avek sa progranm ki ganny dirize par son manager, Madanm Florida Bijoux avek son lekip, byento Sesel pou vin limero enn kot i konsern vaksinasyon. En progranm efektiv.\nE la ozordi mon osi anvi, letan mon felisit sa lekip ki pe fer sa progranm vaksinasyon, remersye bann ners ki’n pran zot retret, me ki akoz nou pei, akoz nou patri i bezwen mendev, zot in sorti dan zot retret pour zot vini, pour zot donn en koudmen. Mersi bokou tou sa bann ners. Mersi bokou tou bann dokter. Mersi bokou tou bann dimoun ki travay dan lab. Mersi bokou zot tou, akoz sa travay ki zot pe fer i vreman formidab e mwan mon tir sapo avek zot.\nLetan nou pe koze la, mon anvi dir avek zot ki en nouvo lo vaksen in fek antre dan pei. Mon anvi remersye premyerman, Royal Highness Sheikh Mohammed k’in donn nou sa premye 50 mil vaksen. E la ozordi mon anvi remersye Premye Minis Modi ek Gouvernman Lenn ki’n fer nou vin premye pei lafrik ki Lenn i ofer sa nouvo vaksen Oxford Astrazeneca. Sa vaksen nou pou kapab donn tou nou popilasyon. Nou pou kapab donn bann dimoun ki parlao 60-an. Alors, mersi bokou sa de pei ki’n ed nou dan nou progranm vaksinasyon. E mersi bokou Minis Radegonde pour tou bann demars ki ou’n fer akoz mon konnen ki i pa’n fasil. E la ankor enn fwa mon ava dir zot senpleman, vaksen ozordi dan lemonn tou pei pe rode, me i pa fasil pour tou pei gannyen. I annan serten pei, sirtou dan Lafrik, ki pa pou ganny zot premye vaksen ziska plitar ki Zilyet. E letan nou, nou pou ariv Zilyet, nou pou’n fini donn vaksen 70% nou popilasyon e Sesel pou’n fini achieve herd immunity e se pour sa rezon ki nou’n deside pour nou re-ouver nou pei.\nMon osi anvi remersye tou bann dimoun ki’n volonterman vin devan pour zot fer en kontribisyon. Avan mon vini dernyen sif ki mon’n gannyen in annan en sonm R35.3 milyon ki’n antre dan sa fon. E sa se dimoun ki’n vini volonterman. Me la mon anvi dir zot ki avek sa larzan, non selman ki nou pou ede dan nou progranm vaksinasyon me nou pou osi regarde ki mannyer nou pou osi kapab konstrir sa sant izolasyon ki pandan bokou lannen nou’n koz lo la. E plan gouvernman se ki letan nou’n ariv lafen lannen 2021, Sesel pou annan en sant izolasyon ki pou’n fini ganny konstrir e ki ava pe ganny servi.\nLedikasyon atraver medya\nMr Speaker, size COVID byensir i konsern nou tou, alor mon osi anvi port en latansyon a tou bann medya ki donn nou en gran koudmen donn sa ledikasyon. Nou annan nou SBC avek Telesesel konman de stasyon televizyon me nou osi annan bann zournal ekrir ki pran bokou letan pour zot pas lenformasyon. E la mon ti ava demande ki sakenn antre nou, dan nou prop fason, silvouple pas lenformasyon. Annou dir avek dimoun mask ou pa met li anba ou manton. Mask ou pa mars avek li dan ou pos. Mask i bezwen kouver ou nennen avek ou labous. Annou kontinyelman ansenny nou dimoun pour lav lanmen. Servi bann hand sanitizers e mon vreman kontan pour vwar ki mannyer Lasanble Nasyonal zot in vreman ekipe. Felisitasyon Msye Speaker! Donk, si sakenn parmi nou i fer sa bann pti keksoz, frer ek ser nou pou ranport laviktwar. E parey zot konnen, mwan mon en dimoun ki tan ki nou pa ranport laviktwar, mon pa pou arete! Sa in vin mon dezyenm non, e ozordi mon anvi dir avek lepep Seselwa, konman zot dirizan, mon pou fer sir ki nou ranport laviktwar lo sa COVID e ki Sesel i kapab pas atraver sa nyaz pour li ale.\n‘Nou’n erit en kales kase’\nMsye Speaker, parey mon’n dir o konmansman, i annan serten dimoun oubyen parfwa nou krwar ki pou dir i annan plis ki 3-an depi ki nou dan gouvernman me non, en pti git letan. Kantite keksoz in ganny fer. Me Mr Speaker letan nou pe koz lo leta nou nasyon serten dimoun i krwar ki sa pei ki nou’n vin erite ti en pei kot tou keksoz ti pe mars byen. Ki tou keksoz ti an roz. Mon anvi dir avek zot silvouple, tir sa dan zot lespri. Sa pei ki noun erite ti en kales kase! E pandan zot deba silvouple mansyonn sa silvouple e diskite. Sa pei ki nou’n vin erite ti lo son zenou. Sa pei ki nou’n erite i enn ki gra. Ki tro gra! Akoz i parey en zonnyon. Nou kapab dekrir li konman en zonnyon. Letan ou tir en kous, ou bat ek en lot kous apele zonnyon menm. E letan ou konmans rode, partou kot ou touse, ki dan minister gouvernman lokal, ki dan minister ki okip sosyal, ki dan minister ki okip lanplwa oubyen GOP, frer ek ser, sa ki nou fouye, sa ki nou pe war i sokan. E mwan mon anvi dir avek zot ki mon pa bezwen al pli lwen; State House.\nState House wi! State House. Koze labous plen, State House! Me mon ava dir zot ki mon’n antre State House e dan biro ki mon’n antre ti napa en file. Ou a krwar ennler mwan ki ti premye Prezidan pour okip sa biro. Me apre ki mon ti mazinen ki nou de Minis Ferrari en fwa nou ti antre dan sa biro pour dir avek Msye Rene in ler pour li ale trankilman e pa disturb. Se la ki’n fer mwan mazinen ki pour dir be sa biro ti deza ganny servi, me mon anvi dir zot ki napa institutional memory. Letan mon demann kestyon, napa. Sekirite pei. Mon sey rode be ki’n arive dan sekirite pei. Eski i annan en file pour mwan konnen ki bann menas? Akoz ozordi mon osi annan sa pozisyon konman Komandan an Sef e osi konman Sef Deta pour konnen ki leta nou pei dan sa laliny. Napa nanryen! Se sa leta nou nasyon. E alor se la kot nou pe konmanse e mon felisit bann minis akoz mon konnen ki zot pe pas en kantite letan zis pour sey konpran.\nE anmenmtan osi mon konnen ki pour dir dan bann minister i annan bokou landrwa ki ou a krwar zot in sitan anzandre dan sa birokrasi ki sa i en fason pour fer lepep Seselwa soufer. Lepep Seselwa ozordi mon pe dir avek zot, nou pou koupe sa birokrasi! E letan nou koup sa birokrasi nou pou annan nou en gouvernman ki vin efikas. En gouvernman ki deza pe montre ki i kapab pran desizyon. En gouvernman ki pou mars bokou pli vit. E bon nouvel pour zot tou, mon nepli resevwar 200 let par semenn. Ozordi, lakantite let ki nou gannyen anler State House in diminyen. E akoz in diminyen? Se akoz bann minis ki nou annan zot konnen ki zot pe fer. Se bann minis ki efikas e alors se zot ki pe reponn lapel bann dimoun. E alor zot pe fer zot travay e letan zot pe fer zot travay, zot pa regard kouler politik. E la mon anvi osi dir avek zot ki letan en sitwayen i ekrir mwan en let e petet sa osi tou ki’n tard enpe, ki’n fer sa birokrasi vin lour. Mwan letan en let i vin devan mwan, mon pa rode lekel sa dimoun, mon pa rode ki parti politik i sorti. Mon pa rode si i en aktivis tel ou tel parti politik. Mon regard son konsern e si son konsern i annan merit, mon anvoy sa konsern pli devan e deswit nou ganny larepons. Se sa lafason ki nou pe travay e se sa lafason ki nou pou avans devan.\nGaspiyaz, labi ek koripsyon\nDan sa servis piblik, i annan bokou pratik ki pou bezwen arete osi. Bann pratik gaspiyaz. Bann pratik kot letan nou sorti pour nou al kot nou, nou kontinyen kit aircon on. Nou kontinyen abize. Transpor gouvernman ki nou roul ladan e nenport ki landrwa ki nou pa ti pou ale dan nou transpor me dan transpor gouvernman nou a fer sir ki i ale. Telefonn ki ankor enn fwa ganny servi non pa pour biznes gouvernman me pour bann konversasyon personnel. Bann computers ki ankor enn fwa tro bokou kart ki ganny zwe lo la. Nou pa en gouvernman kot travayer i sipoze vin zwe kart lo computer, nou sipoze vin travay. E annou pa bliye osi sa koripsyon. Koripsyon i kontinnyen annan. E la mon anvi dir avek tou civil servants ki sa gouvernman ki la ozordi, pa pou tolere koripsyon. E atansyon, ki letan nou konmans deal avek koripsyon apre zot taye zot dir gouvernman in sanze, viktimizasyon. Non, pa bezwen kriy viktimizasyon, me regarde kwa ki ou pe fer. Ki mannyer ou pa pe fer sa ki ou devret fer e ou ava konpran ki mannyer serten kontra pa ganny renouvle. Ou ava regarde akoz serten lezot kondisyon i ganny azoute. E la permet mwan pour mwan dir avek zot, wi, pou annan plis kontra ki pa pou ganny renouvle akoz mwan mon anvi en gouvernman ki efikas. E sa mon’n repete a plizyer repriz avek bann minis.\nNou pa en gouvernman ki pou anploy dimoun me fer travay ki zot sipoze fer. E anplis ki sa, mon ti a kontan dir avek bann travayer ki dan sekter piblik, tou bann civil servants, dan bomaten letan zot kit dan lakour pour zot vin travay, silvouple kit zot politik kot zot. Pa bezwen met li dan zot kaba, pa bezwen met li dan zot sak. Kit li se zot, tak zot laport, desann vin travay, akoz politik pa pou ganny tolere dan servis piblik. Servis piblik i la pour li deservi tou sitwayen nou pei e non pa zis en group. E mon tann serten ki dir “Gouvernman ki’n sanze, me mwan mon pou kontinyen avek menm prensip”. Sorry, wrong attitude. Gouvernman in sanze, prensip osi tou in sanze. E si ou anvi kontinyen avek menm prensip, i annan zis en keksoz, sa biro, sa pozisyon ki ou pe okipe, i pa sa pozisyon ki ou devret pe fer. Ou devret pe travay en lot landrwa e non pa dan sekter piblik.\nTransformasyon Departman Ladministrasyon Piblik (DPA)\nDan sa menm lespri DPA pou pas dan en tranformasyon. Ozordi tou dimoun i koz lo DPA. DPA in vin en mons ki tou dimoun pa kontan. DPA in vin en lorganizasyon e mon’n vwar ki mannyer i marse. Mwan konman ladministrasyon i tonm anba mwan, mon’n war ki mannyer mon’n bezwen asiste bann miting pour regarde si pour renouvle kontra entel oubyen si pa pou renouvle kontra entel. Si i pou ganny en promosyon, si i pa pou gannyen. Be sa pa sipoze mon responsabilite sa.\nMr Speaker, parey mon dir, DPA in vin sa nespes mons ki regard tousala. Me mon ladministrasyon, nou krwar ki pour dir minis avek son bann egzekitiv, son PS avek son bann direkter, se zot ki pli konnen ki mannyer zot minister pe deroule. Se zot ki pli konnen lekel sa travayer ki merit en promosyon. Se zot ki konnen lekel sa travayer ki malgre i napa serten bout papye, son travay i vo plis ki serten ki annan mil bout papye. Alor sa bann desizyon pour al dan diferan minister e nou anvi war sa transformasyon kot DPA i ava vin plito ede lo nivo administrativ pour drafte bann kontra. Pour dir zot ki mannyer bann serten striktir i kapab ganny amelyore. Me selman responsabilite final i pou lo sa minis ki pe diriz son minister avek son ladministrasyon dan son minister.\nKi’n arive avek nou Seselwa?\nMr Speaker, mon vin lo en pwen enportan, e sa i konsern pep Seselwa. Pep Seselwa Msye Speaker, ou konn sa pli byen ki mwan. Nou ti en pep ki ti lev gran maten. Nou tou ki la dan sa lasanble e ki pe swiv mwan, nou rapel nou bann gran pye ki ti leve gran maten avan soley leve. Ki ti okip zot zannimo. Ki ti met lord kot lakour avan ki zot ti ale pour al travay. Avan ki zot ti mont dan bwa pour al bat kannel. Avan ki zot ti al raport PWD. Avan ki zot ti ale pour fer nenport ki travay. Se Seselwa ki’n konstrir State House. Seselwa ki’n konstrir Domus ek tou bann legliz atraver Mahé, Praslin ek La Digue. Se Seselwa ki’n fer tousala. Kestyon ki nou demande be ki’n arive avek nou Seselwa? Ozordi tou batiman ki ganny konstrir, se etranze ki fer. E malerezman sa nespes maladi ou a krwar in penetre dan nou lazenes. Lazenes ozordi i krwar ki lavi se anmize. Lavi se fer en pti keksoz pour ou ganny en larzan vit. Lavi se annou pran en bwar. Annou pik eroin dan nou lavenn. Me non ! Mon anvi dir avek Seselwa sa mantalite pou bezwen sanze e nou pou fer sir ki i sanze.\nMon anvi dir avek Seselwa ki dezorme se travay dir ki bezwen diriz nou. Letan nou pe rod konstrir sa nouvo Sesel, i annan zis en fason pour nou fer li, se travay dir. E vreman Mr Speaker, nou pou bezwen annan en sanzman mantalite dan nou pep. Me mon pa anvi met tou Seselwa dan menm pannyen ; i pou mal pour mwan fer sa. Mr Speaker, yer letan en zenn-onm i vin fer en donasyon anler State House, en donasyon 100 mil roupi, i pe rakont mwan ki mannyer i annan zis 7 travayer Seselwa. E pourtan son travay i en travay ase spesyalize. Prezan mon dir li “be ou osi annan serten etranze ki pe travay avek ou?” I dir mwan non. I dir mwan, “Mon annan zis travayer Seselwa”. I dir mwan napa enn ki raport travay an retar. I dir mwan i annan enn son travayer ki’n travay pandan 14-an avek li. I’n annan li zis 3 fwa dan sa 14-an ki in mank travay akoz i ti malad. Mon dir, “Chapeau mon frer! Se sa kalite Seselwa ki nou bezwen.”\nI donn mwan lafyerte letan mon regard en lenstitisyon pli enportan dan nou pei parey Labank Santral, ki son staf i 100% Seselwa. Seselwa kalifye. Seselwa ki’n al liniversite. Seselwa ki’n retournen avek bann degre. Seselwa ki’n fer pli byen ki bann etranze letan zot ti pe etidye. E ozordi, se zot ki gardyen nou lekonomi dan bokou sans. Alor sa i donn mwan lafyerte. E la mon anvi dir Mr Speaker, letan ki mon regard lekip ki travay avek mwan State House, sa group dimoun ki pli pre avek mwan ki tou le bomaten letan mon vini mon war zot, mon salye zot, e toultan mon dir avek zot fantastik. Zot la bomaten pour regarde ki progranm lazournen. Si mon dir mon pe ariv 6:30 bomaten zot la 6:30 bomaten. Si mon pe ariv pli tar, zot la prezan. E sa group dimoun zot pa regarde si i Sanmdi oubyen Dimans ; si i annan travay pour fer, zot pou la. Zot pa regarde ki ler nou pe fini. Ler nou fini lanmenm. Alor mon anvi salye mon lekip ki otour mwan anler State House. Akoz si tou Seselwa ti pran sa menm latitid kot zot pa mank travay Lendi bomaten, zot pa nek zis viv lo sick leave oubyen zot anvi en 13enm mwan saler me zot pa pe delivre parey zot devret delivre, si zot ti swiv sa legzanp, Mr Speaker, nou ti pou en pep ki ti pou avans bokou devan.\nE la mon osi oule felisit Lasanble Nasyonal. Mr Speaker, felisitasyon akoz Lasanble Nasyonal i en lot lenstitisyon kot i annan zis Seselwa ki pe travay. E mwan mon’n pas en kantite lannen isi dan lasanble e sa dennyen 4-an mon’n vwar ki mannyer Clerk, Deputy Clerk, Sergeant e tou bann lezot, zot tou zot pe fer en travay formidab. Ozordi mon anvi salye tou bann Seselwa ki pe vreman fer nou fyer e ki pe donn nou sa lankourazman ki pou dir travayer Seselwa i kapab leve pour partisip dan tranformasyon nou pei e se sa ki nou anvi.\nNouvo polisi GOP\nMr Speaker, dan sa konteks mon anvi anonse ki pou annan en nouvo polisi kot GOP i konsernen. Sa ki nou pe dir se Seselwa premye. E la mon anvi vreman remersye Minis Patricia Francourt, Minis Errol Fonseka, e tou bann dimoun ki pe regard sa nouvo polisi.\nAnba kot ASP zot tou zot pe fer en travay ekstraordiner kot nou pe balanse. Seselwa premye, akoz? Akoz nou pa anvi renouvleman otomatik GOP. Nou anvi premyerman regarde si napa en Seselwa dan sa landrwa travay ki kapab fer sa travay, me nou tou nou osi konnen sa bann zes ki’n arive dan lepase. Soutire par minis ek lezot ki ti o dan ladministrasyon ki ti dir pa trakase, met en pti lanons lo radyo e apre sa retournen dir ou pa’n ganny okenn Seselwa alors nou ava anploy en etranze.\nMe non selman sa! In menm annan bann lenstans kot travayer etranze in fini ariv dan pei, in deza konmans travay e apre en pti koze isi, en pti koze laba, tou keksoz i ganny regilarize. Alor Mr Speaker non, ozordi nou annan en kantite travay. En kantite lanplwa. En kantite pozisyon kot bann diferan landrwa pe rode. E avek sa sitiasyon COVID, nou’n osi trouv sitiasyon kot bokou dimoun ki pe asize kot zot pe esper FA4JR. Taler mon pou vin lo la. Me nou, nou anvi ki tou bann dimoun i kapab ganny ofer sa pozisyon. Se pour sa rezon ki letan en dimoun pou fer laplikasyon pour en GOP, i pou bezwen koz avek Minister Lanplwa. Si par egzanp pe rod en waitress oubyen en waiter, i ava dir be la i la, nou annan en lalis la. Bann dimoun, bann Seselwa. E alor, pran sa Seselwa, donn li sa plas travay. Me, mon konnen ki larepons mon pou gannyen. Pou annan bokou bann anplwayer ki pou dir be Seselwa i pares. Seselwa pa pe fer sa ki vreman mon anvi zot fer. Seselwa nou, nou pe koz manze lo zot latab. Nou, nou a pe koz ki mannyer zot pou ganny en plas travay olye en etranze vin dan nou pei.\nE alor mon pe dir avek zot, travay silvouple. Travay! E anplis ki sa mon anvi osi azoute, pa krwar ki pour dir si ou pa al travay ou pou zis desann e ou pou ganny lasistans sosyal. Lasistans sosyal pou annan kondisyon atase avek li. Son kondisyon prensipal se ki ou travay. E lasistans sosyal, nou pa sipoze viv lo lasistans sosyal. Lasistans sosyal i sipoze la konman en soulazman tanporer avan ki ou bouz pli devan pour ou rod en plas travay. E la mon anvi vreman admir Onorab Naddy Zialor. Onorab Naddy konbyen fwa nou’n trouv li avek son dezabilite oubyen son abilite alternativ, nou’n vwar li lontan pe koup semen pour li al lo bus stop pour li pran son bis pour li retrourn Grand Anse. Be se en zenn-onm ki ti ape debrouye. Pourtan, i ti kapab zis asize e dir mon ava resevwar lasistans sosyal. E regarde ki mannyer in kapab debrouye. Akoz in determinen, ozordi i pe asiz dan nou lasanble konman en manm Onorab.\nAlor, mon anvi dir avek Seselwa, letan nou leve pour nou travay, olye zis depann lo welfer, se sa ki pou permet nou monte. Pour nou ganny sa gou pour nou travay. Se sa ki pou permet nou ganny promosyon, pour nou kapab anmenn en pli bon lavi dan lakour, pour nou kapab donn nou zanfan en pli bon lavenir. Alor mon pe dir, i annan tro bokou etranze ki pe travay dan nou pei. E lakantite etranze ki pe travay dan nou pei, i annan en relasyon direk avek nou lekonomi. Sak fwa ki ou pey en etranze, sa dolar ki ou pey li pe al dan son pei. Pa ti kapab kit sa dolar isi pour nou kapab donn en Seselwa?\nE anplis ki sa pep Seselwa, Mr Speaker mon vin dir klerman, dezorme, en etranze ki vin Sesel lo en GOP, pa pou ganny drwa fer en dezyenm travay. Mon a pe sey larg lanmen Seselwa menm mwan! Mon a pe sey larg lanmen Kreol menm mwan! Son travayer ki vini konman en mason, en sarpantye ki pe travay avek en lakonpannyen konstriksyon, pa pou ganny drwa vin fer en dezyenm travay. Akoz? Ozordi sa bann travayer etranze zot in konnen ki mannyer pour sarz dimoun bokou larzan. E sak sou ki i gannyen pa reste Sesel sa. I ede pour li ale e nou spesyalman dan sa letan kot nou ete la, nou bezwen gard sak dolar dan nou lekonomi. Me letan mon pe dir sa, ki mon pe osi demande? Mon pe demande ki nou Seselwa, nou sanz nou latitid anver travay.\nLatitid anver travay\nMon pe demande ki Seselwa – sa pti kontrakter, sa mason, sa sarpantye – i aret dir ek sa dimoun ki’n regarde pour vin fer en travay, ki Sanmdi 9er mon pe vini me apre sa i pa vini. Oubyen i vini i met de blok apre i pa war li pour de semenn. Zot konpran mwan ki mon pe sey dir? Seselwa, letan nou donn en langazman, annou pran nou langazman e annou fer travay dir vin sa moto, vin sa lankourazman ki nou resevwar, akoz se sa ki pou permet nou reganny ankor sa mantalite nou bann granmoun. Mwan mon ti annan en papa ki ti en ferblantye. I ti al dormi apre 10er diswar. Parfwa nou ti dir avek li, “Papa, ou pe disturb vwazinaz.” I ti reponn, “Mon bezwen fini sa larozwar akoz sa larozwar la, se sa ki pou permet mwan pey ou ledikasyon.” I ti lev 5er bomaten pour li donn manze koson. Ankor enn fwa, pour nou kapab ganny en lot pti keksoz. 7er bomaten i ti’n fini raport travay PWD. Be kote sa lespri in ale? Eski sa lespri, nou pa kapab ganny li ankor? Akoz ki la parmi nou, serten dan lasal nou annan sa lespri. Sa lespri pour nou travay dir. Sa lespri pour nou toultan sey regarde ki mannyer pour ganny en lot senk sou oubyen pou nou rann servis nou kominote. E sa osi tou nou bezwen repran.\nApremidi zisteman en madanm i telefonn mwan e dir mwan, “Father, i enportan pour nou dan sa moman difisil kapab ed kanmarad. Lontan si ou ti mank en pti morso disel, ou ti anvoy ou zanfan kot ou vwazen pour rod en pti morso disel oubyen disik. Mon pe fer mon bouyon la, i mank mwan en latet zonnyon. Pret mwan epi mon ava rann ou.” Me se sa ki fer nou kreol! Se sa ki fer nou Seselwa! Se sa ki’n ‘build’ nou ‘up’. Alor mwan mon pe dir Seselwa, annou reganny sa latitid. Annou arete egois e annou mazinen ki se dan sa fason ki nou pou kapab avans nou pei pli devan. Se dan sa fason ki nou pou kapab vreman vin en pep ki solid. En pep ki fyer.\nDan sa menm laliny ankor enn fwa i malere ki pour dir sa mo URS, i annan dimoun pour zot in vin UPS. Sa ‘R’ in vin en ‘P’. Sa mo ‘Relief’ in vin ‘Permanent’. URS se en Unemployment Relief Scheme. Se zis ankor en mekanizm pour degaz lasasen. I en pon pour ou sote. Ou pa reste lo sa pon! Me malerezman, sa gouvernman avan, sa ladministrasyon avan, in fer sa vin en pon ki ou reste lo la. Nou, nou anvi re-fer li vin en pon ki ou pa ganny drwa reste lo la.\nSa semenn en zenn ki ti pe travay, zisteman i lo URS me ki pe travay avek Minister Lasante, i dir avek mwan, “Prezidan, mon ti ava kontan konnen ki pou arive avek mwan akoz mwan mon anvi travay. Mon anvi fer training. Mon’n travay dan bann lenstitisyon avek bann dimoun ki pe regard COVID e mon pe ganny sa leksperyans e mon ti ava kontan vin en Asistan Nurse”. E mon dir ek li, “Mon fiy, la i latitid ki nou bezwen dan sa pei,” kot sa dimoun ki lo URS i regarde ki mannyer i pou kapab sanze e ki anmenmtan osi i ganny konpran ki pour dir sa i en Relief Scheme alors Minister Lanplwa, laba kot ASP, zot pou ed sa bann dimoun pour zot kapab bouze.\nMe anmenmtan, letan nou pe koz lo sa, mon konn bann dimoun ki parfwa zot kale lo URS. Mazorite zot se bann zenn madanm ki annan zanfan e la mon anvi fer en lapel fran e direk avek bann zonm ek bann fanm dan nou sosyete. Mon anvi dir avek zot, fanm ek zonm – akoz pa zis madanm ki anmenn zanfan o-monn, zonm tou i ede pour anmenn zanfan o-monn – annou pran nou responsabilite. Annou pa anmenn en zanfan o-monn si nou konnen nou pa pou kapab pran swen avek li. Linda (mon madanm) son leker in kase e mwan osi tou mon leker in brize letan nou’n fer parti pour bann zanfan ki reste dan bann fwaye. Serten dimoun apre ki mon’n dir sa, i dir, “A! ou pa konnen akoz bann dimoun i laba. I annan ki fanmiy in kase,” ensideswit. Be zisteman! Letan ou fanmiy i kase, ou zanfan osi tou i kase? Ou fanmiy i kapab kase. Ou relasyon avek sa madanm oubyen sa msye i kapab kase, lavi sa! Me, ou relasyon avek ou zanfan pa devret zanmen kase. Ou devret kapab pran ou responsabilite, anmenn sa zanfan kot ou pou ale. Si ou pe reste dan en landrwa dan en lasanm, anmenn ou zanfan akoz i apel ou zanfan. Alor, annou pran sa responsabilite. Si ou pa ankor pare, servis lasante i donn ou tou bann posibilite planifye. I annan Family Planning. I pou nanryen sa, alors annou al dan sa direksyon.\nDonc, URS pou ganny revize e Minis Finans i ava donn bann detay lo la e dan sa fason nou ava kapab bouz devan. Nou gouvernman pa pou zis donn dimoun en pwason pour li kwi. Parey sa proverb Sinwan i dir, nou nou anvi donn nou pep en laliny avek en lanmson. E nou ava donn li premye labwet e apre sa nou a dir li debrouye, al lapes. Debrouye, debout lo ou lipye.\nNou lekonomi pa bon\nMr Speaker, nou lekonomi pa bon. Mon’n dir a plizyer repriz i lo zero. E letan nou dir napa i vedir napa. Yer letan biznes in fini pour lazournen, sa larzan ki nou’n prete avek Labank Santral, sa laliny depans ki nou ti annan, noun ti’n depans 32 milyon anplis. Nou ti minus 32 million. Se sa ki mannyer nou lekonomi i ete ozordi. En zour nou’n desann ziska minus 252 million e apre sa letan nou’n ranmas enpe taks, SRC in fer travay, enn de lezot reveni, nou’n monte apre sa nou’n desann. Alors, pour nou refer sa lekonomi, i demande ki nou tou nou vin ansanm konman Seselwa. Nou pe osi rod atir envestiser, me nou tou nou bezwen donn en koudmen.\nE la ankor enn fwa mon pou dir byen for, napa plas pour politik dan rekonstriksyon nou pei. Napa plas pour bann politik ki pa anmenn ou devan, kot enn avek enn i fer 20 oubyen nenport ki sif ki ou anvi mete. Ozordi, se moman pour nou tou regarde ki mannyer nou kapab fer nou biznes grandi, ki mannyer nou kapab ankouraz en dimoun pour li pran en plas travay e anplis ki sa ki mannyer nou menm nou vin devan e dir, “La i la sa ki mon kapab fer”. Enpe parey bann biznes pe vin devan pour zot donn en koudmen, me ou war ki latitid? Serten latet pa bon. Letan dimoun i vin devan pour donn en koudmen dan sitiasyon COVID lezot i fer komanter i dir, “A! zot ti kapab pey zot travayer 13enm mwan!” Me non! Annou sanze sa kalite latitid. Annou pran en latitid pli pozitiv! Annou regarde ki letan en dimoun i met lanmen dan son pos pour li ede, i a pe ede pour pei avanse. Alors, nou bezwen tou lanmen. ‘All hands on deck’ parey nou dir.\nI annan bokou envestiser ki anvi vini e anmenmtan osi nou bezwen koup bann kou kot nou kapab. Par egzanp, ozordi mon pou fer en lapel direk avek bann dimoun ki pa pey zot taks. I annan bokou marsan, spesyalman bann retailers ki sarz dimoun VAT me apre sa, sa larzan VAT pa zanmen ariv kot SRC. Silvouple, si ou sarz en dimoun VAT, fer sir ki sa larzan i ariv dan biro kot taks i ganny ranmase. Mon bezwen osi dir avek nou bann dimoun, aret enport bann keksoz ki mwan direkteman mon apel zot rubbish. Annou focus lo bann keksoz esansyel, akoz a sak fwa ki ou enport sa bann gonaz ki fer nou bann zanfan obes, ki fer nou bann zanfan perdi direksyon, se nou pei ki ou pe detri. Alors, silvouple, annou fer sa.\nMon pou osi demande ki bann landrwa kot gouvernman pe lwe, la dan sa moman kot nou pei i bezwen nou, parey sa gran Prezidan Ameriken ti dir, “Pa bezwen rode kwa ki ou pei i kapab fer pour ou me rode kwa ki ou, ou kapab fer pour ou pei.”\nFrer ek Ser, ozordi, an Zanvye 2021, nou lo sa staz annou rode kwa ki nou kapab fer pour nou pei. E nou pou demande ki tou bann dimoun ki lwe swa batiman kot nou met biro gouvernman ki annan tro bokou, ki nou bezwen koupe, oubyen bann lakaz ki gouvernman i lwe, nou pou demann zot pour zot donn nou en discount dan sa moman difisil.\nMr Speaker, letan mon pe koz lo bann depans, mon a zis donn zot enn de sif ki nou’n vin zwenn. Zis pour lakaz ki gouvernman i lwe, toulezan i ariv 125 milyon roupi. Pour bann etranze sa. Bann biro ki gouvernman i lwe i ariv 187 milyon roupi. Sekirite kot bann lekol, kot bann lenstitisyon gouvernman 195 milyon roupi. Zis sa 3 sif ki mon’n donn zot la i ariv 507 milyon roupi. Eski nou pei i kapab kontinyen pey sa? Larepons se non. Nou pou bezwen koupe.\nPart rental; bann dimoun ki gouvernman i pey lanmwatye zot lakaz, avan Zen ti annan 160 dimoun ki ti lo part rental anmezir ki eleksyon in arive, bal in ganny donnen menm. Ozordi i annan plis ki 300 dimoun ki gouvernman i donn zot part rental e sa i en sonm ki depas 1 milyon roupi tou le mwan. Sa proze zis avan eleksyon ki pou ganny vot ti dir donn tou dimoun ki annan en loan 25% discount, in kout gouvernman 42 milyon roupi. Letan ou azout tou sa bann sif ansanm mon bann frer ek ser, i vin en ta milyon.\nE la mon pou dir zot mon bann frer ek ser, ki letan minis i a prezant bidze, nou’n sey fer tou keksoz ki nou kapab pour nou koupe, pour nou redwir. E menm pour nou regarde ki mannyer nou kapab ferm serten lorganizasyon e wi pandan sa mwan Fevriye i annan serten lorganizasyon paraetatik ki pou fermen e sa i ava fer lekonomi. Zis bann board, mon ti nonm sa en fwa dan mon premye diskour, sa ki nou’n konte, i annan 108 board dan nou pei. E sa 108 board i kout gouvernman 36 milyon roupi dan en lannen. E la mon kapab dir zot toudswit, noun deza konmans fer en travay pour nou koup sa bann board. I annan bann lalwa ki pou vin devan zot isi kot zot pou vwar ki board pe ganny koupe, akoz i annan bokou lenstans kot travay i kapab fer san en bann board. Bann civil servants ki pas zot letan dan miting board, akoz zot lo plizyer board pandan ler travay, zot pa pou ganny peye board fees. Se zis si miting i ganny fer andeor ler travay. E pour sak fwa ki zot asiste, akoz i annan serten dimoun zis i ganny son larzan i pa asiste bann miting, ouswa bann board zot menm zot, zot pa zwenn. Alors tousala pou ganny fer pour nou kapab anmenn nou pei pli devan. Bann lenstitisyon ki pou fermen, zot responsabilite ava fasilman kapab ganny partaze avek bann lezot.\nLavenir Air Seychelles\nMoman in arive osi dan sa lespri pour nou realist, ozordi Air Seychelles i reste en gro problem pour nou pei. Air Seychelles i drwa plis ki 800 milyon roupi an loan e Air Seychelles i pa kapab soutenir son lekor. E dan bidze ki pe vin devan zot, Air Seychelles pe rod laprouvasyon en lot 109 milyon roupi zis pour pey saler bann travayer. Frer ek ser, nou bezwen pran en desizyon e sa gouvernman ki mon dirize i en gouvernman ki pran desizyon. E pour le moman mon pe dir avek zot, mon ti a kontan ekout zot letan zot pe fer zot bann larepons dan lafason ki zot koz lo Air Seychelles. Eski moman pa in arive pour Air Seychelles port son latansyon plis lo domestik avek ground handling e pour nou les ale sa bout enternasyonal akoz se li ki a pe kout nou pei sa ta milyon roupi. Sa i kestyon pour zot reponn e nou ava ekout zot.\nDan sa menm lespri letan nou pe koz lo nou lekonomi e parey zot in aprann pour dir nou anvi vreman vwar nou lekonomi repran, nou’n deza annonse ki dezorme touris ki’n ganny son vaksen apre de semenn i kapab antre dan pei san ki i bezwen fer karantenn. Nou’n osi anonse e nou target se pour nou par dan milye Mars oubyen nou apel li dan mwan Mars pour nou kapab letan nou’n achieve herd immunity, pour nou kapab re-ouver nou bann frontyer pour ki touris i kapab vin dan pei san ki zot kapab pas atraver karantenn e zot a kapab enjoy nou labote ek nou lospitalite. Ankor enn fwa i annan bokou travay ki pe ganny fer e tousala se akoz nou rekonnet ki anmezir ki lapes i kontinyen fer progre pour le moman se nou lendistri touris ki ankor en lendistri ki pli byen organize. Alors, tousala i bann fason kot nou pou kapab ranforsi nou lekonomi, anmezir ki nou atir lenvestiser, anmezir ki nou pey taks ki nou devret peye, anmezir ki nou fer tou sa ki nou devret pe fer.\nDonk, dan sa konteks letan nou balans osi sa ki nou napa nou ariv lo sa size FA4JR. FA4JR bann ki ti dan 6enm Lasanble savedir enkli mwan, nou konnen pour dir nou ti met en bidze e sa progranm ti sipoze ale ziska Desanm. Me ankor enn fwa, politik in gat tou keksoz kot en moman ti a pe fer serten scrutiny apre sap li nou’n ariv pli pre ek Oktob, tou tiyo in ganny large. In dir pa bezwen fer ankor sa scrutiny. Nenport dimoun ki oule vin devan zot ava ganny peye e sa in fer ki larzan in devide. E lepep Seselwa in vwar atraver tou sa bann demars. E si mon mansyonn sa pep Seselwa, Mr Speaker, bann manm Lasanble se akoz mon anvi dir avek zot ki mannyer sa gouvernman avan pa’n azir dan en fason responsab. I pa’n regard pli devan, i’n plito mazin an term ganny en eleksyon. Be mwan mon pa pe mazin an term ganny en eleksyon mwan. Mwan mon lentere se ki mannyer sa pei ki apel Sesel i bouze. Ki mannyer nou partaz sa larises ki pei i prodwir. Mwan mon pa rod deba pour mwan vin Lider en parti politik. Mon pa pe rod lanbisyon. Mwan, zot in donn mwan sa poursantaz 55% e apre sa zot in elekte en mazorite LDS dan sa lasanble pour nou kapab vin travay pour sa pei e alor annou kontinyen travay dan sa direksyon silvouple.\nDonk Mr Speaker, dan mwan Zanvye FA4JR pou ganny peye parey ti ganny peye an Desanm e sa nou pe fer li avek bokou soufrans konman en pei. Me nou pa anvi ki dimoun i zis perdi lanplwa akoz nou’n ariv le 22 la, pou mal pour nou anons en keksoz pli strikt. Mon konnen pour dir Minister Lanplwa avek Sosyal pe travay lo la. An Fevriye e an Mars, sa sonm ki ganny peye pou koupe. I pa pou koup a 100% me i pou redwir e Minis Finans i ava annons sa. Me, aparti le 1 Avril 2021 sa scheme FA4JR pou nepli egziste. Tou dimoun ki lo FA4JR ozordi zot ava ganny lankourazman pour zot ganny en lot plas travay. Me mon bezwen osi dir ki malerezman i pa’n annan ase sipervizyon lo sa scheme FA4JR. Mon pa kapab ganny en konpran ki mannyer serten lorganizasyon, spesyalman dan lendistri touris, in kapab pe resevwar FA4JR me anmenmtan pe kontinyen anploy etranze. Me non selman anploy etranze, me pe demann renouvleman zot GOP oubyen pli pir ankor, pe apply pour nouvo GOP. Mon pa ganny en konpran mwan sa bann kalite keksoz! Parske i pa azoute. I annan en keksoz ki mal kek par. Be nou, nou anvi vin konman en gouvernman ki serye e avanse. Donk, FA4JR zot ava ganny plis detay par ki poursantaz ki i pou ganny redwir me selman mon kapab dir avek tou bann anplwayer, tou bann travayer ki aparti le 1 Avril FA4JR konman en scheme kot gouvernman i asiste sekter prive pou ganny aboli. I pou nepli egziste.\nAnmenmtan Mr Speaker, parey mon’n koze oparavan, mon’n dir ki i enportan pour nou lager kont koripsyon. E koripsyon, i annan en kantite. Se letan mon’n asiz dan sa sez ki mon’n dekouver ki kantite koripsyon i annan. E pour sa, nou pou ranforsi Anti-Corruption Commission e sa board ki ozordi i resevwar en sonm 1.8 milyon roupi pou ganny dizourd. Nou pou anmenn bann lamandman dan lalwa Komisyon Anti-Koripsyon e nou pou demande ki sa board i ganny retire e ava ganny ranplase avek en striktir ki ava ganny anonse. Me selman nou pa pou tire sa larzan avek Komisyon Anti-Koripsyon. Nou pou servi sa larzan pour nou pey 7 envestigater kapab fer plis travay e si nou’n pran sa desizyon – e la mon espere ki Madanm May De Silva konman CEO pe ekout mwan byen – nou pou ekspekte rezilta! Nou pou ekspekte ki sa bann laliny koripsyon i ganny en lenvestigasyon apropriye e rezilta i ganny anmenn devan. E mon’n deza dir ki lalwa ki par lao nou tou. E letan mon pe dir lalwa i par lao nou tou, mon dir tou dimoun ki pe ozordi antreprann bann aksyon koronpi, mon pe dir avek zot garazot parske apre sa pa bezwen vin kot MNA, pa bezwen vin kot mwan akoz lalwa ki pou diriz tou keksoz. Mon anvi pandan sa lannen 2021 war rezilta e si lafen 2021 nou pa war rezilta, letan mon ava fer SONA an 2022 mon ava dir zot sa Komisyon Anti-Koripsyon pe fermen.\nLapel pour en politik serye\nDonk Mr Speaker ozordi nou bezwen travay serye. Lo en kote nou pe dir linite pour nou pep. Tir politik kot i pa devret ete. Vin avek politik serye. Nou annan nou en demokrasi kot lopozisyon i annan tou posibilite pour li fer son kontribisyon. I kapab fer son kontribisyon, personn pa pou swiv ou. Personn pa pou ekout ou telefonn. Pou napa okenn tonton makout ki pou fer letour ou lakaz aswar. Ou kapab dir sa ki ou oule me selman pa bezwen fer okenn incitement akoz sa ou ava pe sot balizaz en pti git. Lopozisyon, mon demann zot ozordi pour zot osi tou anmenn en kontribisyon serye. E la mon anvi dir Onorab Gill, felisitasyon mon frer! Mon admire ki mannyer ou pe travay e mon admire ki mannyer nou de nou pe travay. Mon apresye ki mannyer ou antre dan ou kominote e letan lopital Baie Sainte Anne i bezwen keksoz, mon vwar ou ansanm avek lezot lo Praslin Business Association ek bann lezot endividi pe vini akoz ou annan en leker pour ou distrik. Si nou tou nou ti travay avek sa lespri nou ti pou avanse. Donk, nou bezwen met dekote sa bann politik ki pa pou anmenn nou ansanm konman en pep.\nEn warning final pour bann trafiker drog\nKatriyenmman letan nou pe dir nou pep nou bezwen vin en pep ki travay, annou sakenn ankouraz dimoun pour travay. Annou sakenn met en zefor pour nou fer sir dimoun i travay. E lo lot kote, la mon lans en lot challenge e tou dimoun konnen ki pour dir ozordi drog in vin sa eleman dan nou sosyete ki pe retard nou bann zenn. E, mon’n donn warning, mon ti vin isi an Novanm, mon’n donn warning. Lo lezot plato, mon’n donn warning. Ozordi mon anvi donn warning final. Mon anvi dir avek tou bann trafiker drog zot in fini ganny zot dernyen warning. Silvouple, aret anpwazonn nou bann zenn. Nou pe vin apre zot. E nou pe vin apre zot san pitye. Nou pe vin apre zot pour nou liber nou bann zenn. Sa bann zenn ki zot in vin fer bann lesklav avek. Nou pa pou regarde kote ou ete. Nou pa pou regarde ki parti politik ou ti vot pour. Nou pa pou regarde ki fanmiy ki ou sorti ladan. Nou pe vin apre ou. Me la mon anvi osi dir avek ANB, zot osi tou nou pe vin netway zot. Nou pou bezwen annan nou en lorganizasyon ki konbat kont drog e non pa ki bann akonplis bann trafiker. Alors, si ou dan ANB ozordi e ou travay se konman en akonplis, mon ti ava konsey ou, ozordi Vandredi. Lendi bomaten al kot Komisyonner e prezant ou demisyon. Sa i ava meyer keksoz pour ou fer.\nNou pou, anmenmtan, e mon kontan ki Sef Ziz i la, parey pe dir dan mon rol konman Sef Deta, mon anvi osi dir avek Sef Ziz, zidisyer i bezwen li osi zwe son rol dan en fason efektiv. Zidizyer Msye Sef Ziz fodre pa i enplike dan koripsyon. Mon ti ava demande ki nou ganny nou en zidisyer ki vreman delivre lazistis. Ki ed nou pour nou atenn sa bann standar ki nou pe rode. E mon oule fer en lapel osi avek tou bann ziz, e parey ou konnen Msye Sef Ziz ou avek mwan nou’n annan bokou konversasyon. Mon’n osi annan konversasyon avek Prezidan Lakour Dapel e mon’n met klerman devan zot ki dan mon responsabilite mwan mon bezwen asire ki pour dir pei i mars lo en standar ki akseptab. E mon annan tou konfyans ki sa nouvo zidisyer i ava kapab fer sa travay pour ede dan lalit pour nou kapab ariv standar ki pli o.\nMr Speaker mon realize ki mon’n koz pour pros enn erdtan edmi. E letan mon pe konklir mon anvi ankor enn fwa fer en lapel pour linite dan nou pei. Fer en lapel pour rekonsilyasyon serye dan nou pei. Mon fer en lapel pou nou retrourn ankor lo Preanbil nou konstitisyon ki fer nou sa ki nou ete konman en pep. En pep fyer ki’n sorti dan tou kwen dan lemonn. En pep fyer avek tou son bann krwayans relizye pour nou rekonnet kanmarad e pour nou viv dan larmoni. En pep ki devret debout fyer letan i tann son lim nasyonal i zwe, akoz sa lim nasyonal i devret bat dan pli profon son leker. En pep ki letan i regard son paviyon i realize ki se sa senbol ki ini nou tou. Alor lepep Seselwa mon demande ki nou kontinyen viv dan larmoni, nou kontinyen viv dan respe. E toulezour letan nou leve nou rode ki mannyer nou kapab fer sa pei bouz pli devan. Nou rode ki mannyer nou kapab fer ki sak zanfan Seselwa i ava kapab ganny sa ki meyer. Ki larises nou pei i ava ganny partaze avek tou son zanfan.\nWi Mr Speaker, mon anvi letan mon pe terminen swet ou bonn sans dan ou travay ki ou annan pour fer letan ou pe diriz Lasanble Nasyonal. Mon konnen ki byento la zot pou annan bann travay serye spesyalman letan zot ava pe regard bidze me anmenmtan osi mon konnen ki pour dir ki lepep Seselwa i kontinyen regard ver zot pour direksyon konman bann manm Lasanble. Kontinyen fer sa bon travay ki zot pe fer. Kontinyen ekout lepep Seselwa e annan sa lasirans ki pour dir zot annan zot en gouvernman ki pou ekout zot. En gouvernman ki pou pare pour donn zot koudmen. En gouvernman ki pou akonpanny zot.\nMr Speaker mon’n debout toultan pour lademokrasi, pour laliberte e pour loportinite egal pour tou zanfan Seselwa. Ozordi ankor enn fwa, mon rekomet mon lekor pour sa bann menm prensip. Zot kapab reste asire ki zot annan en dirizan ki ekout tou dimoun avek menm zorey. En dirizan ki anvi vwar nou pei pas atraver sa kriz ekonomik, oubliy sa sitiasyon COVID e debout fyer konman Seselwa. Mon termin avek parol sa poem ki sa zenn Amerikenn ti resite zour ki Prezidan Biden ti vin Prezidan. Sa fraz ki’n tous mwan plis i dir: “There is always light if only we are brave enough to see it. If only, we are brave enough to be it” andotmo, “I toultan annan lalimyer si nou ase brav pour nou vwar li. Si selman nou ase brav pour vin sa lalimyer.” Ki nou tou dan nou pei Sesel nou ganny sa kouraz pour nou vin sa lalimyer, pour ekler nou pep, pour fer nou nasyon mars pli devan e mon demande ki nou mars dan sa lalimyer e ki nou demann Bondye Tou Pwisan pour beni nou, pour beni nou pei ozordi e pour touzour.


20enm edisyon Festival Kreol-Minis Pool i lans progranm aktivite\nSa ti lanons ki Tyermenn Komite Festival Kreol, Madanm Sylvette Pool, ki osi Minis pour Gouvernman Lokal, Spor ek Kiltir, ti fer pandan en konferans avek lapres kot Lenstiti Kreol, apre ki i ti'n devwal lafis e lans progranm aktivite pour 20enm edisyon Festival Kreol ki pou deroul depi le 22 ziska le 30 Oktob.\nSa nouvo lafis anba tenm En lizye lo lavenir, en lizye lo lepase i ilistre divers laspe kiltir kreol.\nMinis Pool ti fer resorti ki sa enn festival "i pli spesyal e sa lannen plis lanfaz pou ganny mete lo kalite."\nI ti azoute ki sa lannen gouvernman in kontribye en sonm 1 milyon roupi pou fer sir ki sa enn edisyon Festival Kreol i lo "en bon standar, e sirtou fer son mark koman 20enm edisyon Festival Kreol".\nMinis Pool ti osi lans lapel pour bann sponsors ek bann lezot endividi pour vin devan e kontribye pour ede fer sa festival en sikse.\nApard ki bann aktivite pour manm piblik Seselwa, Minis Pool ti dir ki pour sa enn festival lanfaz pou osi ganny mete lo bann viziter, la kot i ti lans en lapel pour bann otelye e demann zot pour "met sa pti latous kreol sirtou an sa ki konsern bann pla lokal."\nPandan sa nef zour aktivite, bann touris i ekspekte ganny lakey tipikman kreol ler zot ariv dan pei e bann lazans touris i devret osi promot sa festival avek bann kliyan.\nPour sa lannen, aktivite pou demar Sanmdi le 22 Oktob apartir 7er bomaten avek animasyon lanmizik kreol dan bazar Victoria.\nLansman ofisyel festival limenm pou deroul apartir 6.30 diswar menm zour kot Stad Popiler, zis apre Laserenad parey in leka dan bann lannen presedan.\nSa lannen i ekspekte annan en pli gran partisipasyon zanfan dan bann aktivite anvi ki 2005 in ganny deklare koman lannen "Nou zanfan, nou trezor, nou lavenir".\nMoman Kreativite, sa spektak kot talan bann zanfan dan teat, ladans ek lezot form lar i ganny dekouver, pou parmi bann aktivite ki pou demar ase boner lo progranm.\nLezot aktivite parey Kreolisimo, Konkour Diskour, parmi lezot ankor, pou osi lo progranm sa lannen.\nMinis Pool in osi lans lapel ek manm piblik pour desann an gran nonm pour vin partisip dan bann divers aktivite popiler tel koman Bal Kreol, Dimans Kreol Borlanmer e lezot ankor.\nKot konferans-de-pres ti osi annan lansman tiket lotri Festival Kreol. Sa lannen gran pri spesyal i en morso later St Roch Estate, Au Cap e pou osi annan lezot pri enteresan parey larzan pour en valer 20,000 roupi, tiket pour al London, parmi lezot.\nTiket i kout 10 roupi e i anvant kot Sekretaryat Festival Kreol dan Bibliotek Nasyonal.\nLezot keksoz ki pou anvant pandan sa festival i bann souvenir parey parasol, triko, keyring ek CD kanmtole.


Bann partisipan dan legzibisyon Lafet Nasyonal i rankontre komite organizater\nMsye Vielle letan i ti pe fer son prezantasyon avek bann partisipan\nSa rankont ti moman pour sa bann biznes konnen egzakteman kote zot stòl pou ete anndan oubyen andeor lasal.\nKordinater sa levennman, Msye Michel Vielle, ti prezant bann ki ti prezan avek en plan detaye kote sak bann stòl in ganny plase e bann ki ti’n soumet zot laplikasyon an retar pa ti aparet lo sa plan e la zot ti ganny enformen ki zot osi zot pou ganny enkli lo sa plan me se selman pandan lasemenn ki zot pou konnen kote zot stòl pou ganny plase.\nSa rankont Sanmdi ti deroul selman en zour apre dat limit ki tou sa ki ti anvi partisip dan sa legzibisyon ti’n devret soumet zot laplikasyon.\nI annan antou 145 biznes, lorganizasyon ek lezot endividi ki’n ziska prezan konfirm zot partisipasyon dan sa levennman.\nBann partisipan ti ganny tou bann detay ki pou ede asire ki sa levennman i deroul byen e dan lord.\nPar egzanp Msye Alain Volcère, enn bann manm organizater, ti fer en prezantasyon lo seremoni louvertir limenm e bann mezir sekirite ki pou anplas pandan sa trwa zour. Ti osi annan en prezantasyon par Manmzel Naomi Youpa sorti kot Minister Lasante ki ti eksplik bann partisipan nesesite annan bann bon pratik lizyenn kot i konsern preparasyon, prezantasyon, fason kwi e prezerv manze ki zot pou vann avek piblik pandan sa trwa zour.\nLo zot kote bann partisipan ti osi annan bokou kestyon e zot ti rod klarifikasyon lo plizyer size parey koneksyon delo ek elektrisite, mezir sekirite kont danze en lensandi e lezot mezir sekirite parmi plizyer pwen ankor.